16 июналда МахIачхъалаялда тIобитIана «Единая Россиялъул» данделъиялдаса рекIекълъи бижана цо-цо журналистазулги политикиял хIаял гьарулезулги. Масала, радалго шагьаралда бищунго кутакалда тIибитIараб бицен букIана МахIачхъалаялъул мэрасул ишал тIуразарулев МухIамад Сулейманов вахъулев вугин гьеб партиялъул политсовет абулеб гIуцIиялдаса.\nХасго данделъи байбихьигун данделъараб президиумалда гьев вихьичIеб мехалъги шур-шур баккана журналистазда гьоркьоб – унголъунги вахъулеб къагIида бугин Сулеймановилан. Гьедин фейсбукалдаги раккана Сулейманов политсоветалдаса нахъе гьавиялдалъун цIикIкIине ругин Олимпиялъул хIаязул чемпион ва Пенсиязул Фондалъул нухмалъулев Сагид МуртазагIалиев МахIачхъалаялъул мэрлъун ккезе бугеб ресилан абурал хъвай-хъвагIаял.\nАмма дагь-дагьккун шур-шур гIодоцана – политсоветалдаса нахъе рехаразда гьоркьоб МухIамад Сулеймановасул цIар рагIичIеб мехалъ. Гьедин гьесул бакIалда политсоветалдаса нахъе рехана Дербент мухъалъул вукIарав нухмалъулев Къурбан Къурбанов (абухъего, гьев гьабсагIаталда полициялъ валагьулев вуго – цIех-рех лъугIизегIан рукъалъул туснахъалда тарав гьев тIагIун рагIула). Нахъе рехана гьединго Дербент шагьаралъул экс-мэр Имам Яралиев, Тарумовка мухъалъул нухмалъулей Марина Абрамкина, Южносухокумскалъул нухмалъулев Къурбан Къурбанчиев. Абрамкина нахъе рехараб параялъго ана къватIие.\nРеспубликаялъул информациялъулгун басмаялъул министрасул гIакълучи МухIамад Цези рикIкIуна Сагид МуртазагIалиевасде гIагарав чилъун. Гьединлъидал зама-заманалдасан Сагид МуртазагIалиевасе МухIамад Сулимановасул тахбакI къваригIун бугин абурал харбал раккиялъе гIилла гьесда цIехезе ракIалде ккана ЭР-ялда. МухIамад Цезица жаваб кьуна хас гьабун МуртазагIалиевасда ракIалда щиб бугебали абизе кIоларин жинда, амма мэрасул батаниги, цогидаб батаниги тIадегIанаб хъулухъалъе мустахIикъав вугин Сагид МуртазагIалиев.\nМухIамад Цези: «Къануназулъ хиса-басиял ккезе бегьула. Губернаторалги цогидал нухмалъулелги тIасахун тIамизе ратила. Гьеб мехалъ букIинароан хъулухъазда хурхун гьадинаб ахIи-хIур. ГьабсагIаталда бугеб гьаб ажиотажги лъикIаб жо гуро. Сулейманов вукIа, цогидал рукIа, хехаб куцалда хIукмуги къотIун чи течIони, хIалуцин лъугIизе гьечIо. ГIадамазда чIалгIунги буго гьеб ахIи-хIур. Щив вачIаниги, гIадлу-низам гьабизе кIолев чи къваригIун буго. Сагидие хIажат бугищ гьеб хъулухъ, гьечIищали дида лъаларо. Амма жого гьечIого хабарги баккуларелъулха. Батизе бегьула гьесул гьединаб ният. Шагьар низамалде бачине къваригIун буго. ГIадамазе комфорт дагь буго гьениб. ХIалтIудасаги гIемер руго харбал. Кьварарав магIишатчи хIажат вуго гьанив: абунищ – гьабулев. Сагидихъа яги цогидасухъа гьеб бажарани, лъикI букIине буго республикаялъеги, гьелъул бетIерасеги, гIадамазеги».\nМахIачхъалаялъул мэрасул рищиял исана сентябралда тIоритIизе руго. Гьенир аслиял кандидатал хIисабалда гьабсагIаталда шагьаралъул кIудиявлъун кколев МухIамад Сулеймановги Пенсиязул фондалъул нухмалъулев Сагид МуртазагIалиевги рехсолел рукIана гьанжелъагIан. Амма гьанжегIагар раккана батIиял цIаралги – масала, Хунзахъ мухъалъул нухмалъулев СагIид Юсупов, хIукуматалъул вице-премьер Раюдин Юсупов, дармилгун промышленносталъул министр Юсуп ГIумавов.\nБайбихьуда республикаялъул бетIер Рамазан ГIабдулатIиповас рагьун абун букIана жинца рищиязда МухIамад Сулеймановасул рахъкквезе бугин, амма гьанже нахъа тIобитIараб цо данделъиялда гьес абуна балагьилин Сулеймановасухъа хIалтIун бажарулищали.


Рогьоялдаса хIинкъун рукIарал дагьалги цIакъ сурана\nРехун тараб лъимер\nГьавурабго къоялъ жиндирго ясалъул лъимер Хасавюрталда Дилималъулилан абулеб сверуда къотIнов реххун тарай Казбек мухъалдаса 48 сон барай гIадан ккун йиго республикаялъул къуваталъул идарабаз.\nГьез гьей гIаданалъул цIар бицунеб гьечIо, «Эркенлъи» радиоялъухъе щварал мухIканал гурел баяназда рекъон гьелда цIар буго ГIалиева Аминат. Россиялъул къануналъул гIадан захIматаб ахIвал-хIалалда реххун тейилан абураб бутIаялда рекъон такъсиргьабиялъул ишги рагьун буго гьелда тIад. Къануналда рекъон гьей цо лъагIалиде щвезегIан туснахъ гьайизе бегьула.\nГьелъ къад къоялъ къотIноб лъимер реххун толеб куц бахъун буго къватIир рукIунел видео камерабаз. Гьез бихьизабулеб буго гьелъ цIураб кIудияб чIегIераб къвачIа гIодобе нухлул ракьанда лъолеб. АскIосан унев чиясда лъимадул гьаракь рагIун, гьес нахъе бачун буго гьеб. Гьаб сагIат гьев вас Хасавюрталъул азарханаялъул реанимациялда вуго. Ригьнада гьечIей ясалъ гьеб лъимер гьабураблъи бахчизелъун, гьей суричIого йикIине щвезабун букIанила гьеб лъимер къотIнобейилан лъазабун буго гьей гIаданалъ цIех-рехчагIазда.\nГьебго Хасавюрталда 2014 соналъул риидал кьищни-къул реххулеб бакIалда аскIоб ракьуде реххун ватун вукIана гьединго гьанжего-гьанже гьавурав вас. ЗахIматаб хIалалда вукIарав гьев вас тохтурзабаз кумек, хъулухъ гьабун сахлъана.\nГьев лъица реххун таравали чIезабун бажаричIин бицана «Эркенлъи» радиоялъе Дагъистаналъул цIех-рехалъул идараялъул хIалтIухъан Темирбегов Расулица. Гьесул баяназда рекъон ахирал саназда лъагIалида жаниб цо-яги кIиго лъугьа-бахъин кколеб буго улбуз жидерго лъимал хвезарурал. ЗахIматаб ахIвал-хIалалде лъимер реххун тараб 3-4 ниги хIужа букIунеб буго.\nДагъистаналда лъагIалида жанир чан лъимер реххун тарабали мухIканаб статистика «Эркенлъи» радиоялъухъе щвечIо. Амма республикаялъул захIматалъул ва социалияб цебетIеялъул министерлъиялъул тIубан мухIканал гурел баяназда рекъон ахираб заманалда, лъагIалида жаниб реххун тарал лъималазул къадар 50 ялдегицин бахине бегьулеб буго. Амма 10 гурони гьединаб хIужжа ккечIеб заманги букIун буго, масала 2011 сон букIун буго гьединаб.\nГьел лъималазул 95 процент шагьаразда реххун толел руго. Гьеб статистика мекъаб букIунилан бицана «Экренлъи» радиоялъе цебе МахIачхъалаялъул цо мухъалъул администрациялда бесдал ва реххун тарал лъималазул тIалаб-агъаз гьабулеб бутIаялда хIалтIулей йикIарай Эльмираца.\nГьелъул гьариялда рекъон цIар хисизабун буго нижеца. Гьелъ «Эркенлъи» радиоялъе бицана МахIачхъалаялда гьедин улбуз реххун тарал лъимал лъимал гьарулеб рукъзабазул хIалтIухъабаз ричулилан. Гьединлъидал реххун тарал лъималазул хIакъалъулъ хIакъикъиял баянал кидаго гурила гьез кьолелилан. Гьел такъсириял ишазул хIакъалъулъ Эльмирада лъайдал хIалтIудаса нахъе реххун йиго гьей ва кIалги данде бачун йикIайилан хIинкъиги кьун буго гьелъул нухмалъулес.\nЭльмира: «Лъимал гьарулеб рокъоб реххун тараб сахаб лъимер бугони гьез бичула гьеб. Хьихьизе бачине лъимер бокьарал гIемер гIадамал рукIунелъул. Къануналда рекъон гьездехун гIемерал тIалабал рукIуна, лъагIалабаз ракIаризе ккола документал, гьединги социалиял хъулухъазда гьел гIадамазда чIвазе багьана батула.\nГьединлъидал лъимал гьарулеб бакIалъул хIалтIухъабазулгун ригьтIаго къотIи-къайги гьабун, гьезие гIарацги кьун гьеб лъимер бачине бокьарай гIаданалъ жинцаго гьабунила гьебилан абун документалги хIадурула гьез, гьедин ричула лъимал. Гьанже дида кигIан гьез тIалаб гьабулебали лъаларо, амма дун хIалтIулеб мехалда чанго соналъ цебе 400 000 гъурущ кьезе кколаан гьез.\nЦойги къагIидаги букIуна гьениб. Масала лъимадаса инкар гьабизе ракIалда бугей къинай гIаданалъулгун ва лъимал гьарулеб бакIалъул хIалтIухъабазулгун къотIи гьабула гьеб лъимер бачине бокьарай чIужуялъ. Гьел кIиялго цадахъ лъимал гьарулеб бакIалде рачIуна, лъимер бачине бокьаралъул документазда рекъон лъимер гьабизе йигейги къабул гьаюла гьений, гьеб лъимерги гьеб хьихьизе бачине бокьаралъул букIинарищха».\nГьедин гъоркьисала Хасавюрталдаса чачаналълъе лъимал ричулел рукIун кIиго хасалюрталъулай тIад ккун йикIана ФСБялъул хIалтIухъабаз Грозныялда. Гьез васасухъ 500 000 ясалъухъ 350 000 гъурущ босулеб букIун буго. Гьеб лъугьа-бахъиналда хурхун гьабулеб цIех-рех жеги рагIалде бахъун гьечIо.


Дагъусттаннал макьаннах мякьну бия |\nДагъусттаннал макьаннах мякьну бия\nМарт зурул байбихьулий Екатеринбурграй Централ округрайсса хIаписартурал аьрали къатраву гьашину цалчин хьунни Дагъусттаннал халкьуннал кьинилун хас дурсса концерт.\nВа мероприятиялий гьуртту хьунни Татам Мурадовлул цIанийсса Дагъусттаннал филармониялул директорнал хъиривчу София Разуевал каялувшиннаралусса артистътурал коллектив.\nМу проект Дагъусттан Республикалул вакилханалул ва Свердловскаллал областьрал аьрали округрал хIала-гьурттуну зий 20 шин шаврин хас дурсса дия.\nДагъусттаннал культуралущал, музыкалущал, балайрттащал кIул хьун бувкIун бия аьралитал, студентътал, Тюменнал, Курганнал ва Челябинскаллал областирдаясса хъамалгу.\nМажлисрал байбихьулий ихтилат бунни Свердловскаллал областьрайсса ДР-лул вакил ХIажи Аьвдулкаримовлул. Мунал кIицI лавгуна Уральскаллал федерал округрал субъектирдай зий, яхъанай бушиву цимигу ттуршазарахъул дагъусттанлувтал, ялу-ялун ягингу, цIакьгу хъанай душиву дусшиву ва хIала-гьурттушиву.\nСвердловскаллал областьрал культуралул министрнал хъиривчу Сергей Радченкол барчаллагь увкунни Дагъусттанная бувкIсса делегациялухь.\nЕкатеринбурграй хьусса концертрай гьуртту хьунни Дагъусттаннал лайкь хьусса артистка Шагьалай МахIаммадова.\n«Екатеринбурграй ва Свердловскаллал областьрай ялапар хъанахъисса дагъусттанлувтал жула балайрдах, музыкалух мякьну бушиву чIалай бия щапI куну бувцIусса залданийн бувну. Концерт къуртал хьуну махъгу жущал суратру ришлай, хъамалу оьвтIий, итакъабакьлай бивкIру. Екатеринбург шагьрулул мэрная, культуралул министрная тIайла хьуну, бусравсса хъамал сахIналийн бувккун, барчаллагь тIий бия цинявппагу гьурттучитурахь», — тIий, буслай бур Шагьалай МахIаммадова.\nЦентрал аьрали округрал аьрали-политикалул даврил хъунама Виктор Журавлевлул цала ихтилатраву кIицI лавгунни Дагъусттаннай чIявусса вихшала дишин бюхъайсса ххаллилсса дустал бушиву ва миннащалсса дусшиву цIакьну ядуллай ушиву.\nПредыдущая записьИслам Мазаев – ххюйлчингу чемпионСледующая записьИчIувагу личIлулну бикIан аьркинссар


Суракъат Асиятиловасул хIурматалда\nДГУялъул командабазе щвана бергьенлъи\nГьадинал тадбираз квербакъула спорт цебетIезабиялъе ва гьудуллъи цIуниялъе\n13-15 апрелалда ДГУялъул спорткомплексалда тIоритIана СКФОялъул вузазул студентазул командабазда гьоркьор машгьурав спортсмен ва жамгIиявгун политикияв хIаракатчи Суракъат Асиятилов ракIалдещвезавиялъул хIурматалда волейболъул рахъалъ къецал. Исана гьел тIоритIана щуабилеб нухалда.\nКъецал тIоритIиялъе гIуцIарухъанлъиялъулаб хIалтIи гьабуна ДРялъул Спорталъул ва физкультураялъул министерствоялъ, Дагъистаналъул пачалихъияб университеталъ, республикаялъул волейболалъул федерациялъ ва Шамил районалъул администрациялъ. Исана къецазда гIахьаллъана МахIачхъалаялъул, Пятигорскалъул, Нальчикалъул ва Владикавказалъул вузазул бихьиназул ва руччабазул командаби.\nТурнир байбихьана Кабардино-Балкариялъул университеталъул ва Пятигорскалъул пачалихъияб университеталъул командабазда гьоркьор тIоритIарал хIаяздасан. Хадур рукIана ДГУялъул ва Северияб Осетиялъул пачалихъиял университетазул командабазда гьоркьор хIаял.\nКъецал рагьиялъул тадбиралда гIахьаллъарал ДГУялъул ректор МуртазагIали Рабадановас, ДРялъул бетIерасул мугIрузулаб округалда вугев вакил МухIамад Камиловас, Халкъияб Собраниялъул депутат МухIамад Асиятиловас, Шамил районалъул бетIер МухIамад ХIасановас спортсменазе гьарана бергьенлъаби ва ракIалдещвезабуна Суракъат Асиятиловасул гIумру.\n«Суракъат Асиятиловас республикаялъул халкъалъе гIемераб хIалтIи гьабуна политик, спортсмен ва гIалимчи хIисабалда. Гьадинал тадбираз щула гьабула мадугьалихъ ругел республикабазда гьоркьоб гьудуллъи-вацлъиги», - ян абуна ДГУялъул ректор МуртазагIали Рабадановас.\nКъецазул хIасилазул бицани, лъабго къоялъ тIобитIараб турниралда тIоцересел бакIал щвана ДГУялъул бихьиназул ва руччабазул командабазе. КIиабилеб бакI - Пятигорскалъул волейболистазул бихьиназул командаялъе, лъабабилеб бакI - КБГУялъул командаялъе. Руччабазда гьоркьоб кIиабилеб бакIалъе мустахIикълъана Кабардино-Балкариялъул команда, лъабабилеб бакI щвана Пятигорскалъул командаялъе.\nТурниралда бергьенлъи босаразе ва призалъулал бакIал щваразе кьуна Суракъат тIад вахъарал суратал, кубокал, грамотаби ва медалал. Гьединго Шамил райадминистрациялъ кьуна гIарцулал шапакъаталги.\nТурнир гIуцIаразе, тIобитIаразе ва хасго спортсменазе баркалаги загьир гьабулаго, Суракъатил вас МухIамадица абуна жив цIакъ вохарав вугила нужедаса ва щибаб соналъ тIобитIизе бугеб гьалъие бажарараб кумек гьабизеги бугин. ДРялъул волейболалъул судьябазул коллегиялъул председатель, РФялъул волейболалъул судья КъурамухIамад МухIамадовас турниралъе кьуна гьадинаб къимат: «Турниралде ахIун рукIана СКФОялъул вузазул тIасарищарал командаби. Гьанир бергьарал руччабазулги бихьиназулги командабаз гIахьаллъи гьабизе буго Россиялъул универсиадаялъул финалалдаги. Шамил райадминистрациялъ квербакъана волейболистазе рукIа-рахъиналъе шартIал чIезариялъе. Россиялъул шагьаразде хIазе араб мехалъ спортсменасе нухлул хIакъ тун батIияб бигьалъи щоларо. Дораса рачIарал гьал волейболистаз нухда араб харж гурони, тIаде гIарац хвезабизе ккечIо. Гьанир гьел лъабабго ригьалъ кваназаруна ва рега-рахъиналъе лъикIал шартIал чIезаруна», - ян.\nГьайгьай, гьадинал къецаз квербакъула республикаялда спорт цебетIезабиялъе ва гIолилаз сахаб гIумру гьабиялъул къагIида тIасабищиялъе.\nПрочитано 295 раз\tПоследнее изменение Понедельник, 23 апреля 2018 10:10\nДругие материалы в этой категории: « Спортивияб фестиваль\tСпортивияб Дагъистаналде рагьараб каву »


КIАЛ БИЧЧАЯЛЪУЛ САХI (аварск.язык) - DYLYM.RU\n« Выплата закята по завершении поста в Рамазан\nПоздравление имама Казбековского района РД с праздником Ид-уль-Фитр. »\n2) ГIуж шун букIин. Гьеб тIадаблъун лъугьуна Рамазаналъул ахирисеб къоялъ бакъ тIерхьараб мехалъ.\nСахIбахъулеб бугонани балугълъиялде рахинчIел лъималаздаса, чIужуялдаса, яги хьихьезе тIадал эбель-инсудаса вакиллъи къварагIунаро. Балугълъиялде рахарал лъимаздасан бахъула бугони яги вац- яцалдасан бахъула бугони вакиллъи тIалаб гьабизе ккола. Амма ХIанафил мазгьабалда рекъон бахъула бугони чIужуялъулги эбель- инсулги вакиллъи босизе ккола.\nШафигIил мазгьабалда рекъон сахIие бахъизе ккола, жив вугеб бакIалъул цIикIкIун бетIер бахъи гьабулеб жо.(нилъер гьаниб РОЛЪ). СахIил къадарги 2.400 грамм.\nСахI щолеб агьло\n1) Факъирзаби – Я жедер хIалтIи гьечIел я боцIи – мал гьечIел, яги боцIи мал бугел амма гьеб жедее гIолорел. (мисал I0 гъ. къварагIунеб бугони 3гъ. горони щаларел)\n2) МискIинзаби – жедеда рекъараб хIалтIи бугел. БоцIи-малги бугел амма хIажаталъе жедее гьеб гIоларел (мисал I0 гъ. къварагIунеб бугонани 7гъ горони щалорел)\nРОЛЪ КЬОЛЕБ БУГОНИ: Дица ният гьабуна (дидасанго, яги дун вакил гьавурав пуланасдасан) кIал биччаялъул ГIидалъул паризаяб сахI бахъизе ТIадегIанав Аллагьасе.\nВакил гьавулеб къагIида: Дица мун вакил гьавуна дидасанго кIал биччаялъул гIидалъул паризаяб сахI бахъизе (-ян цояс абила)……дица къабул гьабуна(-ян цогидас абила).\nГIАРАЦ КЬОЛЕБ БУГОНАНИ: Дица ният гьабуна (дидасанго, яги дун вакил гьавурав пуланасдасан) кIал биччаялъул гIидалъул паризаяб сахIил къимат кьезе АбуХIанифал мазгьабалда нахъ вилълъун ТIадегIанав Аллагьасе.\nВакил гьавулеб къагIида: Дица мун вакил гьавуна дидасанго кIал биччаялъул гIидалъул паризаяб сахIил къимат кьезе (-ян цояс абила)……дица къабул гьабуна(-ян цогидас абила).


ЦIияб сон бусурбабазул байрам гурилан абураб пикру гIадатиял гIадамазул ботIронибе бугIизе кIудияб хIаракат бахъулеб букIана ахирал соназда Дагъистаналда. Шагьаралдагун росабалъ ругел мажгитазда ЦIияб сон капурзабазул байрам бугин, гьеб кIодо гьабуни букIунеб мунагьалъул ва цогидабги баян тIад хъварал тIамчал рикьулел рукIана рухIиял церехъабаз республикаялда.\nГьеб хIаракат сабаблъун чанги чи низм цIунел хIалтIухъабаз жидерго бутIаялде рачарал хIужабиги рукIана. Амма 2015 соналда гьединаб агитация тIубанго къотIанин Дагъистаналдаян абизе бегьула.\nМажгитазда рикьулел кагъталги, рухIиял церехъабаз бакI-бакIалда гьарулел вагIзабиги рагIулел гьечIо. Сундулъ гьелъие гIилла бугебали къасд гьабуна «Эркенлъи» радиоялъ.\nЖурналист ва бакъбаккул рахъ лъазабулев Илья Тимиркъаевас рикIкIунеб буго, гьел агитациял лъугIиялъе квербакъанин республикаялъул хIахIаб рукъалъул сиясаталъилан.\nРеспубликаялъул нухмалъулевлъун ГIабдулатIипов Рамазан вачIун, гьес рагьун ЦIияб Соналъул рахъкквезе байбихьиялъ квербакъанин гьеб кIодо гьабизе бегьуларилан абулел рукIарал чагIи руцIцIухIун чIеялъеян рикIкIунеб буго гьес.\nАмма жал бусурбаби ругилан кIалалъ бицунел рукIаниги республикаялда гIумру гьабун ругел гIадамазул цIикIкIарасеб рахъ совет хIукуматалъул заманалъул асаралда гъоркь, гьединлъидал ЦIияб сон цебе кIодо гьабулел рукIарал гIадамаз гьеб жакъаги кIодо гьабулин рикIкIунеб буго гьес.\nХадубго гьес тIадеги тIадеги жубана рухIиял церехъабаз рагьун какичIониги гIадамазда жидедаго бичIчIулеб бугин гьеб байрамалъул цебе гIадаб кIвар гьечIолъи, къого лъеберго соналъ цебе гIадаб гучаб къагIидаялъ кIодо гьабуларин гIадамаз гьеб байрам.\nИльяс Тимиркъаев: «Диналда тIадги чIарал, динияб тарбия лъималазеги кьолел эбел-эмен ругел хъизамалда гьадинги кIодо гьабулароан ЦIияб Соналъул байрам. Мисалалъе, нижерго росулъ дида ахирисеб нухалда ахIи-хIуралда ЦIияб сон кIодо гьеб мех ракIалда буго 1998 сон.\nГьелдаса нахъа дагь-дагьккун нур свана гьеб байрамалъул. Лъималаз салютал кьвагьун цо-цо сас гьабула, гьеб гьечIого букIунарелъул. Гьединлъидал диниял чагIаз пропаганда гьабичIониги гIадамаз жидецагоги кIодо гьабулеб гьечIо гьеб байрам».\nЖидер мажгиталда гьединаб агитацияги киданиги гьабичIин, хIал гьабун гIадамазда гьеб бичIчIизабизе лъугьин гIададисеб жо бугелъи лъаланин жинда кидагоян абуна Буйнакск шагьаралъул аслияб мажгиталъул имам ГIабдулкарим-хIажияс.\nГ1абдулкарим-х1ажи: «Нилъеца суал борхани цо жоялъул, я гьеб тун, я течIого гьелъул кинаб букIаниги хIасил ккола. ХIасил кколареб жо тезабизе лъугьин гIададисеб жо гьечIишха.\nШаргIалда жаниб бокьараб байрам босани капурзабазул букIа, бокьараб букIа, исламалде дандеги кколареб, мунагь хIакъалде инсан ккезавулеб жо гьеб батани гьеб бегьуларин вагIза гьабун бегьила гIадамал кантIуларищали бихьизе. Амма нилъехъ гIин гьез тIамулеб гьечIони, ракIалъ инкар гьабун гурони, кIалалъ инкар гьабиялъул маслигIат гьечIо».\n«Эркенлъи» радиоялъ цIех-рех тIобитIун букIана гIадамазда гьоркьоб рикIкIуниш нужеца цIияб сон байрамалъун илан абурал суалалда тIасан. ЦIикIкIарасеб къадаралъ абулеб букIана бусурбабазул КIалбиччаялъул ва Къурбан хъвеялъул байрам гIадинаб кIудияб байрамалъун жидее гьеб кколарилан.\nКIалалъ ЦIияб сон какиялъул пайда гьечIо


Как балеб къагIида\nКъаматги гьабун как бухьиялда цебе вахъун чIун цIалила\nАманту биЛЛагьи ва Малаикати гьи ва кутубигьи ва Русулигьи вал явмил ахири ва бил къадари хайригьи ва шарригьи мина ЛЛагьи ТагIала.\nХадуб ниятги гьабун как бухьила, масала\nДица ният гьабула рогьалил 2 ракагIатаб как базе фаризаяб тIобитIун Аллагьасе Аллагьу акбар, абун как бухьила, жамагIат гьабун балеб бугони Имамасда хадуб абила. Ният гьабун хадуб важагьту цIалила. Важжагьту важгьия лиляззи фатIара ссамавати вал арза хIанифан муслиман ва ма ана минал мушрикин инна ссалати ва нусуки ва махIяя ва маматия ли ЛЛагьи Раббил гIаламин ла шарика лагьу ва бизалика умирту ва ана минал муслимин.\nХадуб алхIам цIалила\nАгIузу биЛЛагьи мина щайтIани рражим – Аллагьасул рахIматалдаса къотIараб щайтIаналдаса цIуни гьарула дица.\nБисмиЛЛагьи РРахIмани РрахIим – РахIму цIоб цIикIкIарав Аллагьасул цIаралда байбихьи гьабула.\nАлхIамдулиллагьи Раббил ГIаламин – Халкъул гIалам хьихьулев Аллагьасе рецц буго.\nАррахIмани РрахIими – Дунялалда лъикIасдаги квешасдаги жив гурхIулев, ва ахираталда хасго муъминзабазда гурони гурхIуларев.\nМалики явми ддин – Къиямасеб къоялъул ханлъун жив вугев.\nИяяка нагIбуду – Дуе буго Аллагь лагълъи гьабулеб.\nВа ияяка нacтагIин – Ва дудаса буго нижеца кумек тIалаб гьабулеб.\nИгьдина ссиратIаль мустакъим – Дуца ниж шаргIалъул битIараб нухда тIоритIе Аллагь.\nСиратIа лязина ангIамта гIалайгьим – Дуца жидей нигIмат кьурал чагIазул нухда.\nГъайрил магъзуби гIалайгьим – Жидеда дур ццимги бахъинчIел.\nВала зваллин – Жалги къосинчIел.\nАмина Раббал ГIаламин.\nХадуб кьулгьу яги цоги къокъаб сура цIалила\nАгIузу биЛЛагьи мина щайтIани рражим. БисмиЛЛагьи РРахIмани РРaxlим. Къуль гьува ЛЛагьу АхIад. Аллагьу ссамад лам ялид валам юлад валам якун лагьу куфуван ахIад Аллагьу акбар.\nХадуб рукугIалде ина, - субхIана Раббиял ГIазим ва бихIамдигьи — 3 нухалъ абила. ТIаде ворхулаго абила: самигIа ЛЛагьу лиман хIамидагь витIун чIараб мехалъ абила: Раббана ва лакал хIамд. Суждаялде ина хадув.Аллагьу акбарги абун. Квералги рорхичIого. СубхIана Раббиял агIла ва бихIам-ди-гьи — 3 нухалъ абила. ТIоцебесеб суждаялдаса ворхараб мехалъ накабаздаги чIун абила—Раббигъфирли вархIамни ва гIафини вагьдини варзукъни. Гьалдалъун цо ракагIат тIубана. Ункъабилебги — кIиабилебги ракагIаталда гIодов чIараб мехалъ, кIиабилеб суждаялда хадуб цIалила: АттахIияятул мубаракату ссалавату тIтIвайибату ли ЛЛагьи. Ассаламу гIалайка аююгьа ННабию ва рахIмату ЛЛагьи ва баракатугьу. Ассаламу гIалайна ва гIала гIибадиллагьи салихIин ашгьаду анлаилагьа илла ЛЛагь ва ашгьаду анна МухIаммадан РРасулу ЛЛагь. Аллагьумма свали гIала Сайидина МухIаммад. Ахирисеб ракагIаталъе,ва гIала али Сайидина МухIаммади ввасаллим – тIаде жубала. Лъабабилеб ракагIат тIоцебеселда релъун бала.\nАхиралда цIалила, АтахIияталъул салаталда хадуб.\nКама свалайта гIала Сайидина Ибрагьйма ва гIала али Сайидина Ибрагьима фил гIаламина иннака ХIамиду ММажид. Хадуб салам кьела цин кваранаб рахъалде цинги квегIаб рахъалде. Ассаламу гIалайкум ва рахIматуЛЛагь.\nРогьалил какие кIиабилеб ракагIаталъул рукугIалдаса ворхараб мехалъги, рамазан моцI бащалъаралдаса хадуб - цо ракагIатаб витруялъеги цIалила «Магьдина»\nАллагьуммагьдинй фиман гьадайта ва гIафини фиман гIафайта ва таваллани фиман таваллайта ва барикли фима агIтIайта ва къини би рахIматика шарpa ма къазайт фа иннака такъзи вала юкъза гIалайка ва иннагьу ла язиллу ма ввалайта ва ла ягIизу ман гIадайта табаракта раббана ва тагIалайта фа лакал хIамду гIала ма къазайта астагъфирука ва атуба илайка ва свала ллагьу тIагIала ва саллама гIала ррасулигьи МухIммадин вагIала алигьи ва асхIабигьи ажмагIин Раббигъфир вархIам ва анта хайру РРахIимин. (Абу шужагI)\nКакда хадур гьарулел азкарал\nСаламалда хадуб: — Аллагьу акбар ва лиллагьил хIамд АстагъфируЛЛагь — 3 нух. АстагъфируЛЛагьал ГIазыма лязи лаилагьа илла гьувал хIаял къаюма ва атубу илайгьи — ва насъалугьу ттавбата вал магъфирата вал гьидаята лана иннагьу гьува ТТаввабу РРахIим. Аллагьумма анта ССаламу ва минка ссаламу ва илайка ягIуду ссалам. ФахIайина биссалам вадхилна Дара ссалам табаракта ва тагIалайта я Зал Жалали вал икрам бисмиЛЛагьи лязи лаилагьа илла гьува ашгьаду аллаилагьа илла ЛЛагьу РахIману РРахIими. Аллагьумма азгьиб гIаннал гьамма вал гъамма вал мусибата вал факъра вал балаа вал хIузна фи дарайни би рахIматика я АрхIама РРахIимин. Аллагьумма агIинна гIала давами зикрика ва шукрика ва хIусни гIибадатика. Аллагьумма инна насъалукал гIафва вал гIафията фи ддини ва ддуня вал ахирати. Лаилагьа илла ЛЛагьу вахIдагьу ла шарика лагьу лагьул мулку ва лагьул хIамду ва гьува гIала кулли шайъин къадир.\nРогьалил, бакъанил, маркIачIул, боголил, юхIи ва юмийиту тIаде жубан 7 нухалъ абила.\nАллагьумма ла манигIа лима агIтIайта вала мугIтIия лима манагIта вала янфагIу Зал Жадди минкал жадди ла хIавла вала къуввата илла биЛЛагьил ГIалийил ГIазым лаилагьа илла ллагьу вала нагIбуду илла ияягьу лагьу ннигIмату ва лагьул фазлу валагьу санаул хIасан. Лаилагьа илла ЛЛагьу мухлисина лагьу ддина ва лав каригьал кафирун-хадуб АльхIам цIалила, цинги аятул курси цинги къульгьу цIалила, фалакъ, ннас цIалила астагъфируЛЛагьал ГIазыма лязи лаилагьа иллла гьува хIаяял къаюума ва атубу илайгь — 3 нух.\nАстагъфируЛЛагь — I0 нух.\nСубхIана ЛЛагь — 33 нух.\nАльхIамду лиЛЛагь — 33 нух.\nАллагьу акбар — 34 нух.\nЛаилагьа илла ЛЛагь — I00 нух.\nсалатги битIила — I0 нух.\nРогьалил, маркIачIул какда хадуб\nАллагьумма ажирни мина ннар — 7 нухалъ абила.\nРаббигъфирли вали валидаяя ва лиман лагьу хIакъун гIалаяя валиман авсани би ддугIаи — 5 нух.\nВалижамигIил муъминина вал муъ-минаги вал муслимина вал муслимаги ма байнал машарикъи вал магьариби ажмагIин. Аллагьумма инни агIузу бика минал жубни ва агIузу бика минал бухли ваагIузи бика мин ан урадда ила арзалил гIумри ва агIузу бика мин фитнати ддуня ва гIазабил къабри ва гIазаби ннари. Аллагьуммагъфирли зунуби ва хатIая куллагьа Аллагьуман гIашни важбурни вагьдини ли свалихIигьа ва ла ясрифу гIанна сайиатина илла анта Аллагьумма анта Рабби лаилагьа илла анта халакътана ва ана гIабдука ва ана гIала гIагьдика ва вагIдика ма истатIагIту ва агIузубика мин шарри ма сванагIту ва абуу лака би нигIматика гIалаяя ва абуу би занби. фагъфирли зунуби— 2 нух. фагъфирлана зунубана фа иннагьу ла ягъфиру ззунуба илла анта. АллагьуммажгIал ахира каламина лаилагьа илла ЛЛагь: Амин!\nХадуб дугIа гьабила\nАльхIамду лиЛЛагьи Раббил гIаламин салатги битIила хадуб.\nЯ Рабби бетIергьан Аллагь! дица бараб какги ккураб кIалги бачараб зикру, салат, цIалараб къуръан, гьабураб щинаб лъикIал гIамал къабул гьабе Аллагь! Къабулаб мун разияб гIамалалъе тавпикъ кье Аллагь! я АрхIама РахIимин Дунялалъул балагьаздаса ахираталъул гIакъуба гIазабалдаса цIуне Аллагь! нухда къадарги къотIноб гIажалги батиялдаса цIуне Аллагь! я АрхIама РахIимин илбис къураб къуват кье Аллагь! жужахI сунеб сабру кье Аллагь! ХIабиб вихьун рохел кье Аллагь! рокьи хинлъи Исламалъулъ цIикIине гьабе Аллагь! ризкъи хIалалаб, хвел бусурманаб кье Аллагь! дугIа къабулаб заман данделъараб батайги Аллагь! гIелму гIамал рекъараб гIумру кье Аллагь! нижеца гьарана абун дур ццим бахъунге Аллагь! я АрхIама РахIимин. Дур кIодолъиялъе гIоло, хирияб дур каламалъе гIоло, хирияв аварагасул хиралъиялъе гIоло, бадру ухIудалда рагъарал acxIaбзaбaзyл хIурматалъе гIоло, къабул гьабе Аллагь! Амин бирахIматика я АрхIама РРахIимин, салатги битIила. АльхIамду лиЛЛагьи Раббил гIаламин.\nКири кьолеб къагIида\nАльхIамду ли ЛЛагьи Раббил гIаламин. салатги битIила я АрхIама РРахIимин гьаб нижеца бачараб зикру, битIараб салат, цIалараб къуръан, рехсарал лъикIал калимаби, дуца къабул гьаре Аллагь. Къабул гьабун гьелъул нижее щваралда релъараб кири тIоцебе хирияв аварагасул МухIаммад (св. т. гI. в.) рухIалъе кьуна хадуб асхIабзабазул агьлуазважазеги кьуна шайихзабазе вализабазе кьуна нижеда дин малъарал ва. дугIа, аманат гьабуразул рухIазеги кьуна гьезул баракат шафагIатгун цадахъ нижер эбел-инсул яцал вацазул гlaгa-божаразеги кьуна. Дур къудраталъе гIоло къабул гьабе я РахIман нахъе чIваге я РахIим, дуеги хирияв аварагасеги с. гI. в. щвезабизе бокьан щиназеги щвезабе Аллагь амин я АрхIама РахIимин.\nХадуб свалатги битIила алхIамду лиЛЛагьи Раббил гIаламин.\nТексталъул адрес: www. fatiha.ru


200 чиясе хIалтIизе бакI щвела\nПачалихъияб программаялда тIад хвезабизе буго 80 млн гъуруш\nДРялъул хIукуматалъул председатель Артем Здуновас тIобитIараб данделъиялда бицана «2014-2018 соназда Дагъистаналъул мугIрузул ракьазул социалиябгун экономикияб цебетIей» абураб пачалихъияб программаялда хиса-басиял гьарулел рукIиналъул хIакъалъулъ.\nАртем Здуновас абуна гьеб программаялъул аслияб мурад бугин мугIрузул 30 бакIалда инвестициял гьариги, гIадамазе хIалтIизе бакIал чIезариги, промышленнияб производствоялъул индекс ва территориалияб гIаммаб продукт цIикIкIинабиги. Данделъиялда аслияб кIалъай гьабуна ДРялъул экономикаялъулги территориалияб цебетIеялъулги министрасул тIоцевесев заместитель ХIажи Султановас. Гьесул баяназда рекъон, рехсараб программа гIумруялде бахъинабиялъул мурадалда, исана республикаялъул бюджеталдаса кьезе буго 80 млн гъуруш. «Гьеб гIарцухъ ракIалда буго цIакъго чIахIиял гурел теплицаби разеги, нигIматал хIалтIизарулел гьанжезаманалъул предприятиял гIуцIиялъул инвестициязул проектал гIумруялде рахъинаризеги, нигIматал цIунулел логистиял централ ва промышленниял алатал хIадурулел, гьездаго гьоркьор – бакIал раялъе хIажаталги, предприятиял гIуцIизеги. ЦIияб балеб бакIалъухъ субсидия хIисабалда кьезе буго гьелъул гIаммаб багьаялъул 50 процент, амма кьезе гьечIо кIиго млн гъуршидаса цIикIкIун гIарац – гIисинал теплицабазухъ ва лъабго млн гъуршидаса цIикIкIун – мини-заводазухъгун нигIматал цIунулел логистиял центразухъ. Объекталъул багьа чIезабизе буго проекталъулгун сметаялъул документазул кьучIалда», - ан бицана гьес.\nПачалихъияб программа гIумруялде бахъинабулаго, 2019 соналда хIалтIудалъун хьезавизе вуго тIадеги 200 чи.\n«100 школа» абураб республикаялъулаб программаялда рекъон, цIигьарулел руго Дагъистаналъул лъайкьеялъул идарабазул минаби. Гьеб программаялда гьоркьоре ана Хьаргаби районалъул ГIаймаки, Могьохъ ва ЧIалда росабазул школалги. 2018 соналда, рехсараб программаялда рекъон, цIигьабуна 117 школа.\nПрочитано 155 раз\tПоследнее изменение Вторник, 07 мая 2019 12:48\nДругие материалы в этой категории: « Насраниязул байрам\tДРялъул хIукуматалда »


Вашингтонги Кабулги цо пикруялде рачIун руго\nХIинкъигьечIолъи цIуниялъул рахъалъ къотIи-къаялда сверун цо пикруялде рачIун руго Америкаги Афгъанистанги. Гьедин лъазабуна Америкалъул Пачалихъияв секретарь Джон Керрица.\nГьеб къотIи-къаялда рекъон бачине буго тIасияб соналъ НАТОялъул аскарал нахъе ун хадуб Афгъанистаналда хутIулел Америкалъул аскариязул хIалтIи. Гьениб американиязул хутIизе бугеб контингенталъул къадар жеги лъалеб гьечIо, амма Керрил рагIабазда рекъон, гьеб кIудияб букIине гьечIо.\nРакIалде кколеб букIана Афгъанистаналъул президент ХIамид Карзайица гьеб къотIиялда гъулбас лъеялде цебе тIадчIей гьабизе бугин рагъулаз, гIалатI ккун, гIадатиял гIадамал чIваялъухъ Вашингтоналъухъ тIаса лъугьин тIалаб гьабизе бугин. Керрица бицана «тIаса лъугьин тIалаб гьабулеб букIинчIин ва гьелъул биценго букIинчIин».\nГьеб къотIи гьанже Карзайица босизе ккола харабазул Шура Лоя-Джиргаялъул диваналде. Гьезул ихтияр буго гьелда бокьараб хиса-баси гьабизе яги тIубанго нахъ чIвазе. Гьеб мехалда Афгъанистаналъул парламенталъ гьеб къабул гьабиялдаги щаклъи буго. Цо-цо афгъаназе рекIее гIолеб гьечIо гьеб къотIиялда рекъон американиязе юридикияб иммунитет кьолеб бутIа.


Пенза шагьаралъул Кировасул цIаралда лъураб Сталинил бюсталда тIаса гIемерал бахIсалги дагIбаялги унел руго жамгIияталда гьоркьор, социалиял сетазда ва цо-цо информациялъул алатазда. Кинабдай бугеб дагъистаниязул гьеб памятникалда хурхун пикру лъаялъул мурадалда лъун букIана дица фейсбукалда «Новая газеталъе» Алексей Поликовский абураб чияс хъвараб «Сволочь позолоченная» абураб макъала. БичIчIана цохIо жо. Жеги гIемерисезул пикрабазда ва гIакълуялда тIад ханлъи гьабулеб букIин пролетариталъул вождь гьалмагъ Сталиница.\nЩал гьел чагIи? Кинаб тарбия, лъай, гIумру бихьарал гIадамал? Дица бицунаро ригь арал, СССРалъ гIезарурал чагIазул ва гьезда гIайиб чIваларо Сталин вокьанин, щай гурелъул гьезда батIияб дунялги, батIияб заманги, батIияб нухмалъигун гIумру-яшавги бихьизе течIо. БихьичIеб ва лъалареб жо кин гьез данде кквелеб?\nГьеб буго гIинкъасда бакъназул, беццасда кьеразул бицараб гIадаб жо. Жакъа, гIолохъанал, хъвай-цIалиги лъалел, дунялалъул гIумру-яшавги бихьулел, тарих лъазабизе ресги бугел чагIаца «Сталин хIажат вуго» - ян абиялдаса гIажаибаб жо цойги щибха букIинеб?\nЩиб гьабизе азие Сталин? ЦIалаца руххун лъие лъалареб хIалтIи гьабизе тIамизейищ? Какидасаги, яшавалдасаги, макьидасаги, хIатта рагIудаса ва пикруялдаса ал махIрум гьаризейищ?\nЩай азие эркенго кIалъалеб, хъвадарулеб, хIалтIулеб, как балеб яшавалдаса кида мун сардилъ вачун унеб, кинаб хъитIниб гъванщида таманча речIчIулебали лъалареб заман хиралъун бугеб?\nГьеб пропагандаялъул хIасилалда, ялъуни жакъа бугеб цIогьгун хъамалчилъиялъ бижараб рокьиян абизеги тIубанго кIоларо. Щай гурелъул гьел «Сталин хIажат вуго!!!» абун ахIдолел бутIрузулъ гIемерисеб мехалда батулеб буго тIубараб винегрет, компот, карш, гIадалнахалъул гIаламатал загьирлъулел гьечIо.\nКин цохIого чиясул гIаданив цадахъ хIебтIулев Сталинги имам Шамилги МухIамад авараггияли (с.т.гI.в) абураб суалалдаса кIудияб балъголъи дие жакъа гьечIо.\nКин гьесда кIолев гьев лъабасдаго рекъезе, гьез жидецаго цояс цогидав нахъе чIвалеб мехалда. Ялъуни пикруго гьабичIогойищ гьез гьел цадахъ раччулел? Буго цойги къавм Сталинил рахъ ккуразул, диналда гIадин коммунизмаялда ва гьелъул вождаз гьабулеб букIаралда божула. Гьел догмабазул рахсаздаса рорчIизе кIоларо.\nГьезда гьабги гьабги такъсиралги гьарунин, миллионаз гIайиб гьечIел гIадамалги чIванин, гIалимзабиги тIагIизарунин, Къуръангун мажгиталги рухIанин, гьев гIащтIичиясда божизе бусурбанчиясе хIарамабги бугин абуни руцIцIун чIола.\nАмма рагьун разилъуларо гьев мекъи вукIанин абизе. Тавбу абураб рахIмат Аллагьас бусурбабазе щибизе кьун бугебилан азда кколебали лъаларо. Масала, Расул ХIамзатовас жив Сталинида хурхун мекъи ккеялъул гIемерал кучIдул хъвана. «Нилъей гьев гьадигIан вокьараб мехалъ, гьесий нилъ рокьичIел щаян лъаларо» - ян рукIана цо мухъал.\n«Йохъ дун гьанже гуро цевего хвана,\nЦо михъилав дица мухъилъ рехсейгун.\nДун Лермонтовасул ригьда вукIаго,\nДихъан как бахъарав кочIолъ ахIигун.\nДун кIалъалев вуго дун хванин абун,\nХал гьабе, гьавунцин вукIаравищ дун?»\nЖидир гъалатIазе мукIурлъиги, гьезул рагьун бицинги буго гIакъиллъиялъул гIаламат. Бокьилаан жакъа Сталин чIахъун керен бухулел бахIарзаз хIисабалде босани гьеб рахъ.\nЦойги рагIана аварагасул (с.т.гI.в) хIадис бугин, дуе рокьулевгун вахъуна мун ахир къиямисеб къоялъ абурабги. Аллагьас цIунайги нилъ гьединав мадугьаласдаса.\nГьев Сталиние лъураб гIарасги (памятник) ва гIадамазул гIаданиб бугеб винегретги бихьун чанги жоялъул пикру гьабизе тIамуна. Хабар лъикIаб рагIайги.


Шималияб Кавказ, Январь 04, 2014\nШамат къо 4 Январь 2014\nНахъеги жавабал гьечlел суалал\nВолгоградалда ккарал террактазда бан халкъалъ загьир гьарулел пикраби цо ккурал гьечIо. Руго гьезда гьоркьор Кавказалъулал киналго Россиялдаса нахъе гъезе кколин абуралги цогидаги. Гьел пикраби жидер суалазе тIадтаразул рахъалдасан жавабал рагIунгутIиялъ рижулел ругин рикIкIунеб буго цо-цояз.\nШималияб Кавказ инсанасул ихтиярал цlунулезул бераздалъун\nШималияб Кавказалда 2013 соналда ккарал лъугьа-бахъиназул бицунеб букIана цодагьалъ цебе Москваялда тIобитIараб "гургинаб столалда". Терроралде данде къеркьей, вахIщилъи, тухумчилъиялда ва рищватчилъиялде дандечIей, президентазул кьеразда хиса-басиял гIадинал чанги суалал рорхулел рукIана экспертаз гьеб данделъиялда.\nТерроризмалъул кьалбал. Экспертазул пикраби\nУлкаялдаго ахIи-хIур бахъарал терактал гьарун хадур, гIемерисел экспертаз хIалбихьулеб буго терроризмалъегун экстремизмалъе къимат кьезе, гьезул политикиял, социалиял ва экономикиял кьалбал ралагьизе. Нижеца цIех-рех гьабуна батIи-батIиял гIалимзабазулгун, экспертазулгун.\nГъабардагун-Балкариялдаса политикиял репрессиязул къурбаназ моралияб зарал бецIиялъул гIарзаби хъван руго инсанасул ихтиярал цIуниялда сверун Страсбургалъул диванханаялде. БакIалъул диваназ жидер марад тIубазе инкар гьабурал 1944 соналда Гьоркьохъеб Азиялде депортация гьабун рукIарал гIадамазул ва гьезул лъималазул нус-нус чиясул гIарза гьанжеялде щун буго Страсбургалде.\nКавказиял Сириялъул рагъда\nСириялда халат бахъунеб рагъда гIахьаллъулел кавказиязул къадар цIикIкIунеб бугин моцIалдаса моцIалде. Раккулел руго гъозул цIаралги. Гьез рагьараб къагIидаялъ лъазабулеб буго жидеца жигьад бачунеб бугин.\nБахIарчилъи ва хIалихьалъи\nЦоги гIадамаздаго гIадин кавказалъулазда хурхунги яги гьезул гIахьаллъигунги Россиялда кколел руго лъикIалги квешалги ишал, амма улкаялъул информалатаз гIатIидго бицен гьабула квешаб рахъалъул ва, рорчIулел рукIаго, цIар бахъуларо лъикIал рахъазул.\nКавказалда рагъуе къали буххулеб буго\nБачIунеб соналъ Сочиялда букIине бугеб Олимпиадаялда цебе Кремлиялъ Шималияб Кавказалда къуваталъулал тадбирал цIикIкIун гьарулел ругин бицунеб буго гIемер информалазда ва блогосфераялда. ГIемерисеб мехалъ гьел тадбирал тIоритIулаго инсанасул ихтиярал хвезарулел ругилан рикIкIунеб буго инсанасул ихтиярал цIунулез.\nКавказалъул масъалаби лъица тIуразе кколел?\nЕгор ХIайдарил фондалъул квербакъиялдалъун гьал къоязда Москваялда гIагарлъухъ тIобитIараб данделъиялда гьоркьоб лъун букIана Шималияб Кавказалда гражданияб жамгIият гIуцIиялъул суал.\n«Магасие» хIукму къотIун буго\nШималияб Кавказалъул рагъулаб диванханаялъ талат къоялда Имарат Кавказалъул нухмалъулезул цоявлъун рикIкIунев Тазиев ГIалие ай «Магасие» хIукму къотIана гьев гIумрялъго жаниве тIамизе. Амма абизе ккола, «Имарат Кавказин» абулеб идара гIуцIулеб букIиналъул гьелъул нухмалъиялъ лъазабун букIинчIин. Абун букIана гьединаб территория лъазабулеб букIиналъул ва гьелъул гIурхъабицин мухIканги гьарун рукIинчIо. Амма Россиялъулги, Америкалъулги, цоги улкабазулги хасал хъулухъаз «Имарат Кавказ» рикIкIуна террористияб идаралъул.\nБищунго терроризм загьирлъулеб регион\nФСБялъ лъазабулеб буго терроралда хъинтIарал такъсирал Россиялда дагьлъулел ругилан. Амма жамгIиял гIуцIиязул лъазабиязда рекъон, Шималияб Кавказалъ дуниялалдаго тIоцебесеб бакI кквезехъин буго терроралъулал такъсиразул рахъалъан. Терактал цIикIкIараб регионлъун Шималияб Кавказалда кола Дагъистанилан лъазабулеб буго ФСБялъ. Бицунеб буго МIухIамадов Закирица\nХI.Доногъо: Тарихиял гъалатIазе мукIурлъизе ккола (видео)\nРоссиялъул история гIаммаб лъайкьеялъул школазда малъизе ккола улка гIуцIарал ва гьеб тIибитIарал территориязул тарихги малъулаго. Гьединаб балансалъул рахъ кколеб буго гIелмияб цIех-рех гьабулел институтазул вакилзабаз. Гьал къоязда гьез дандбалеб букIана Россиялъул историялъулаб жамгIиталъ цебе лъураб историялъулабгун-культураялъул стандарталъул проект. Гьеб стандарталъул авторал разиял руго историялъе «гIемерал даражазулаб» ва «гIемерал факторазулаб» хасият кьезе ккеялда. Кинабха букIине кколеб Россиялъул школазда тарих малъизе бугеб цогояб тIехь?\nКида витΙарав вукΙарав Евкуров?\nГъалгъазул республикаялъул бетΙер Юнус-Бек Евкуровас хасаб данделъиялда лъазабуна, республикаялда хъазахълъи цебетΙезабиялъул бегеб къварагΙелалъул. Гьесул пикруялда, гьелъ кумек гьабизе буго республикаялда низам цΙуниялъул проблемаби рукΙалиде рачине.


ГІиса МасихІил чапар Пётрил рахъалдасан Понт, Галатия, Каппадокия, Асия ва Битиния улкабазда чияр халкъазда гьоркьор рикьа-риххун ругезде салам. Хъвараб къадаралда рекъон Эмен – Аллагьас нуж тІаса рищана. Гьесул РухІалъ нуж жиндирго халкълъун лъугьинаруна, жиндирго биялъ нуж рацІцІалъизарурав ГІиса МасихІиде мутІигІлъизе. Нужеда цІикІкІараб баркат лъеги ва сах-саламат хутІаги.\nНилъер ТІадегІанав ГІиса МасихІил Эмен – Аллагьасе рецц. Хваралъуса ГІиса МасихІ вахъинавиялдалъун, кІудияб цІоб лъун, гьес нилъее цІияб гІумру кьуна. Гьедин чІаголъизабуна зобалазда цІунараб холареб, хъублъулареб, бечІалареб лъикІаб бутІа щвеялде бугеб нилъер хьул.\nНуж божулел ругелъул, Аллагьас жиндирго къудраталдалъун цІунун тун буго гьеб бутІа, дуниял ахирлъидал къватІибе загьирлъун, нуж хвасарлъизаризе.\nГьанже дагьабго заманаялъ батІи-батІиял къварилъабаз нужер хІалбихьулеб бугониги, гьелдаса роха нуж.\nНужер божи-иман хІакъаб бугищали хІалбихьизе рачІуна гьел къварилъаби. Биун-тІагІун унеб меседалъулгицин цІадуца хІалбихьула. Меседалдасаги къиматаб бугелъул нужер божи-иман, гьелъулги хІалбихьизе ккола, ГІиса МасихІ загьирлъараб къоялъ нужее цІар-реццги къадру-къиматги насиблъизе.\nВихьичІониги вокьулев вуго нужее гьев; гьанже вихьулев гьечІониги, гьесда божулелги руго. Бицун хІалкІолареб кІудияб рохел рещтІинабулеб буго гьелъ нужер рекІелъе,\nгьеб божи-иманалдалъун хвасарлъизе ругелъул нужер рухІал!\nГьеб хвасарлъиялъулин аварагзабаз, цІех-рех гьабун, хІакъикъат лъазабулеб букІараб. Аварагзабаз цебеккунго бицунеб букІана нужеде рещтІине бугеб баркаталъул.\nГьез хІаракат бахъулеб букІана жиндие кьезе бугеб гІазаб-гІакъубаялъулги гьелдаса хадуб щвезе бугеб бергьенлъиялъулги хІакъалъулъ МасихІил РухІалъ бицунеб букІарабщинаб кида ва кин лъугьине бугебали лъазе.\nАллагьас аварагзабазе загьир гьабун букІана, жинца гьел жидеего гІоло гурел, нужее гІоло ритІун ругеллъи. Аварагзабаз доб мехалдаго бицунеб букІиндалха зобалаздасан рещтІараб Илагьияб РухІалъул къуваталдалъун Рохалил хабар лъазабулез гьанже нужеда бицунеб бугебщиналъул хІакъалъулъ. Малаикзабазегицин бокьилаан гьеб лъазе.\nГьединлъидал нужерго гІакъиллъиялъул рачел щулаго къай. РорчІуда чІа. ГІиса МасихІ вачІараб къоялъ нужеде рещтІине бугеб баркаталде унго-унголъунги хьул лъе.\nАллагьасде мутІигІлъе, жагьиллъиялда ругеб мехалъ нужер рекІелъ рукІарал къасдазда хадурги унге.\nНуж тІаса рищарав Аллагь вацІцІадав вугелъул, нужги кидаго рацІцІадго хьваде.\nТІехьалда хъван буго: «Дун вацІцІадав вугелъул, нужги рацІцІадго хьваде».\nГьурмахъ валагьичІого щивасул ишазе суд гьабулев Аллагьасде нужеца Эменилан ахІулеб бугелъул, гьесукьа хІинкъун тІаме гьаб дуниялалъул рокъоб хутІараб гІумру.\nНужерго умумуздасан ирсалъе щвараб чІобогояб гІумруялдаса нуж биун-тІагІун унеб гІарац-месед кьун гурелъулха тархъан гьарурал.\nГІайибги мунагьги гьечІеб КьегІер гІадинав МасихІил къиматаб биялдалъун тархъанлъидалха нуж.\nДуниял бижилелдего Аллагьас гьединаб къадар хъван букІана гьесие, амма нужее гьев загьирлъана гьаб ахирияб заманалда.\nГьесдалъунин нуж божулел ругел, хваралъуса вахъинавун гьев машгьурлъизавурав Аллагьасда. Гьединлъидалин нужер божиги хьулги Аллагьасде бугеб.\nХІакъабщиналда нахърилълъун нужеца нужерго ракІал рацІцІад гьаридал, нужее насиблъана диналъул вацаздехун унго-унгояб рокьи. Цоцаздехун ракІ-ракІалъулаб рокьи загІиплъизе биччаге.\nНуж цІидасан рижана, лъугІун-тІагІун унеб хьоналдасан гурел, хвел гьечІеб хьоналдасан. Аллагьасул абадияб ва нилъее чІаголъи кьолеб каламалдалъун рижана.\nТІехьалда хъван буго: «Харида релълъуна кинабго рижи, харилъе тІогьолалдаса цІикІкІараб машгьурлъиги щоларо гьелъие. Херги бакъван уна, тІегьги бечІала,\nамма Бичасул калам абадиялъего хутІула». Гьеб калам ккола нужеда лъазабураб Рохалил хабар.


Авар мацl, Март 09, 2019\nШамат къо 9 Март 2019\nАвар миллаталъул къо\n20 ва 21 февралалда Авар театралда тIобитIана Халкъаздагьоркьосеб рахьдал мацIаpул къо кIодо гьабиялъул тадбир.\n«ГIурус мацIалъ рахьдал мацI нахъе цузе биччазе бегьуларо»\nГьедин абулеб буго Дагъистаналдаса магIарул ва гIурус мацIалъул мугIалимзабаз 30 октябралда МахIачхъалаялда тIобитIана гIурус мацIгун литература цIуниялда тIасан ТIолгороссиялъулаб форум. Гьеб ккола исана тIоцебе тIобитIулеб гьединаб даражаялъул данделъи. ХIажат бугиш жакъа Дагъистаналда гIурус мацI цебесеб даражаялда цIунизе ва гIурус мацIалдего гIадин кIвар рахьдал мацI цIуниялдеги кьолеб бугиш республикаялда? Гьел суалазда тIасан рахьдал ва гIурус мацIалъул мугIалимзабигун гара-чIвари гьабуна нижеца.\nТIоцейесей магIарул гIалимчIужу\nГIалимчIужу Гульжагьан Мадиевалъул цIар гIатIидго тIибитIун гьечIониги, авар мацIалда тIад хIалтIулезда ва гьеб бокьулезда лъала. ГIалимчIужу гурейги гьей йикIана мугIалимги. Гьелъ дарс кьурал студентазда жакъаги хинлъигун ва рокьигун ракIалде щолей йиго Гульжагьан ИсмагIиловна.\nРахьдал мацIазул къо кIодо гьабун\n22-23 февралалда МахIачхъалаялда Авар театралъул минаялда исана кIиабилеб нухалда тIобитIана Халкъазда гьоркьосеб рахьдал мацIазул къоялъул гIурхъабалъ хIадурараб магIарул басма бихьизабиялъул II-билеб тадбир. Соналдаса соналде гьеб тадбиралде кIвар цIикIкIунеб ва мацI цIуниялъе гьабулеб хIалтIи гIемерлъулеб бугин абулеб буго гьелъул гIахьалчагIаз.\nЩибизе къаригIараб мацIазул къанун?\nЖакъа Дагъистаналда ругел мацIазда гьоркьоса 14-яб рикIкIуна пачалихъияб статус бугеб мацIлъун. ТIолабго республикаялда абуни, 100-ялдасаги цIикIкIун батIи-батIияб мацIалда кIалъалел гIадамал руго. Гьезул цо-цояз зама-заманаялда борхула жидер мацIалъеги пачалихъияб статус кьезе ккеялъул ва республикаялда мацIазда сверун къанун бахъизе ккеялъул суалал. Дагъистаналда хIадурулебги буго мацIазда хурхун къанун. Гьеб щибизе къваригIараб ва гьелда тIад гьабулеб хIалтIи кибе щун бугеб?\nМухIамадица, ПатIиматица-хъвалеб буго МухIамадиться, ПатIиматиться абун\nУнеб соналъул ахиралда яги цIияб соналъул авалалда гIадатлъун лъугьун буго аралде берщвезабун гьеб сон кинаб букIарабали хIасил гьабизе ва гьениб букIараб лъикIаб-квешаб ракIалде щвезаби. Араб соналда дагъистаниязе щварал бергьенлъабазда гьоркьоб букIана ТIолгороссиялъул къецалда магIарул мацIалъул мугIалим бергьинги. Гьеб хIужаялъ цоги нухалда ракIалде щвезабулеб буго Дагъистаналда рахьдал мацIал, гьездаго цадахъ авар мацIги, школазда, хасго шагьаразул школазда малъиялда сверун ругел проблемаби.\nРахьдал мацIалъул дарсалда\nМахIачхъалаялъул школаялъул рахьдал мацIалъул дарсалда\nМахIачхъалаялъул депутатаз нухмалъулев вищана\n17 июналда МахIачхъала шагьаралъул депутатазул мажлисалъул нухмалъиялде вищана Ибрагьимов ГIабдулмуъмин.\nМетер магlарул мацl хвезе батани...(Р. Хlамзатов)\nGoogle компаниялда ракIалда буго жидерго онлайн-талмачалъул версиялде тIаде лъабго тюрк мацI жубазе. Гьел рукIине руго узбек, хъиргъиз ва туркмен мацIал. Гьеб хIалтIи гьабизе валантерал ралагьулел рукIиналъул лъазабулеб буго Google официалияб сайталда.\nДекабрь 08, 2013\n...Дун ООНалъул ассамблеялда авар мацlалъе бакl гьарулев гуро (Р.Хlамзатов)\n«Россиялъул мацIазда хурхун пачалихъияб политика: гьел ругеб ахIвал-хIал ва букIинисеб» абураб темаялда тIасан гьал къоязда Россиялъул пачалихъияб ДУМаялда тIобитIараб данделъиялда гIахьаллъана улкаялъул батIи-батIиял регионаздаса мацIалда тIад хIалтIулел ва мацIал цIуниялъул проблема лъикI лъалел махщелчагIиги пачалихъиял хъулухъчагIиги. Дагъистаналдаса гьеб данделъиялда гIахьаллъана республикаялъул миллияб политикаялда сверун министр хисулев Ильясов Зикрула.\nМетер магIарул мацI хвезе батани...\nХалкъазда гьоркьосеб рахьдал мацIалъул къоялда бан, Хасавюрталдаги тIобитIана магIарул мацI цIуниялъул ва гьелъул бугеб хIалалъул бицун кIудияб данделъи. Гьеб гIуцIарал ккола магIарулазул миллиябгун маданияталъулаб автономия. Гьединалго тадбирал Хасавюрталда тIоритIана тумаз, лъарагIаз ва даргиязги.\nМацI цIунизеги къваригIунеб буго къанун\nМиллатазул цолъараб гIуцIиялъул баяназда рекъон, дунялалда тIад щибаб санайил тIагIунел рагIула гIиссинал миллатазул щуазаргогIанасеб мацI. Гьедин тIагIунел мацIазда гьоркьор рехсола Россиялда ругел цо-цо миллатазул мацIалги.


Щуго соналъ цадахъ цIаларай, щуго соналъ цадахъ гIумру гьабун йикIарай Раисатил васасул берталъе МахIачхъалаялде ине къоял рикIкIуней йикIана Хамиз. Гьенир данделъизе къотIи гьабун букIана цогидал курсцоязги. Хамизил цIакъ гъира букIана лъеберго соналъ йихьичIей гьудул йихьизе. Гьелда рагIун букIана Раисатил бечелъиялъул бицунебги. Божизе бокьун букIинчIо бечелъиялда цадахъ Раисатил гIамал кIодолъун бугин гIадамаз рицунел харбазда.\nХамизица, цIалун яхъинегIан, кумек гьабуна Раисатие – эбелалъ магIарухъа рачIарал кванил нигIматалги ращад гьарулаан. Хамизил эбел ГIайшатилги букIана Раисатидехун гьединабго бербалагьи: жиндирго ясалъе кьолелъул, гIарацги кьолаан Раисатие, цадахъ ясалги рачун концерталде, киноялдеги унаан гьей.\nГьелъиеги бокьун букIана жинца яслъун рикIкIуней йикIарай Раисатил васасул берталъе шагьаралде ине. Доб мехалда, ясазухъе шагьаралде ячIунелъул, ГIайшатица гьезие натIухIги рахьдада бахъухъги бачIунаан. Гьей ячIарайго, цадахъ цIалулел ясал Хамизихъ данделъулаан – гьезие цIакъ бокьулаан ГIайшатил бахъухъги натIухIги.\nГьанжеги, берталъе къачIалаго, гьелъ хIадурана натIухIги бахъухъги. Шагьаралде щвезегIанги, жиндие гьабизе бугеб дандчIваялъул пикрабазда йикIана ГIайшат. Гьелъ цебе чIезабулеб букIана: «Вай, дир ГIаши ункъачо!» - ян горбода хурхуней Раисат. Цинги Хамизил гьудулзабаз сверун кколей гьай. ГIаши ункъачо, ниж урхъун рукIанин дур натIухIалъухъиланги абун, гьаз кIудияб гъираялда кваналеб натIухI. Раисатица гьай гIодой чIезаюлеб йиго чIухIараб стол.\nЦо заманалдасан ГIаши ункъачое кIалъазе рагIиги кьола.\nЦо-цо жиндиего гьимулейги йикIана ГIайшат…\nБертин гьабулеб чIухIараб залалде аскIоре гIагарлъанагIан, ГIайшат жиндирго гордихъ чанго нухалъ ялагьана – гьелъ гьеб букъизабун букIана берталъ кьурдизе гIоло. Залалде жанире лъугьаралго, йихьана Хамизидаги ГIайшатидаги Раисат. Амма Раисат гьазда аскIое ячIине гIедегIулей йикIинчIо – гьелъ къабул гьарулел рукIана жийго гIадал чIухIараб ретIа-къаялъул руччаби.\nГьазде аскIое ячIана Хамизил курсцояй. ГIодана – руцIцIана, цадахъ цIалулеб рукIараб заман ракIалде щвезабуна. Цинги гьелъ Хамизги ГIайшатги Раисатиде аскIоре рачана…\nГIайшатил гьумер кьерхана – лъеберго соналъ йихьичIей ГIаши ункъачода гьелъ я къвал бачIо, я баичIо, я хIеренго кIалъачIо. Щибаб къойил рихьулезул гIадин, кверги бачун, рачIаралищан кIалъана гьей.\nГIайшатги цIорон хутIана, гIунарал анищалгун. Гьелда кколеб букIана, хIатIазда гъоркь бугеб ракьги тIун, жий йортун уней йигилан.\nЩиб гьабилебали лъаларого, Хамизги хутIана. Гьал тIуркIизаруна Раисатил гогьаб релъиялъ. Цо заманалдасан Раисатица абуна, жий регIизегIан гьанир гIодор чIайилан ва лъиданиги рихьулареб бакIалде рачана.\nГьенирго гIодор чIун рукIана Раисатил цогидал курсцоялги.\nТIоцересел кьеразда рукIана кIудиял хъулухъазда ругел хIакимзабиги гьезул лъудбиги, бахIаралъулги бахIарасулги гьудулзабиги, цадахъ хIалтIулелги. Раисатил заман букIинчIо гIадатиял гIадамазде аскIое ячIине.\nИрга щвечIо ГIайшатидеги, бахIаразе гьара-рахьи гьабизе ва сайгъат кьезе. Гьелъ бахIаразе кьезе букIана жинцаго бессараб гьитIинаб халичаги ва угьарал квербацIцIалги. БахIаразде хьвагIулеб гIарац бихьидал, гьелъ жиндирго сайгъат къадараблъун рикIкIана. Гьелда ракIалдецин ккечIо, сайгъатги босун, бахIаразде аскIое ине. Кьурдизеги щвечIо ГIайшатие – гьелъие бокьун букIана гIолилазда унго- унгояб магIарул кьурди бихьизабизе. Амма гьелде регIаралги гьеб къваригIаралги залалда рукIинчIо. МагIарул мацIалда кIалъалелги рукIинчIо гьенир. Хамизги ГIайшатги берталъа нахъе инги лъиданиги бихьичIо.\nЦо-цо нахъ - нахъцин ялагьулей йикIана ГIайшат – гьелда кколеб букIана жинда рагIулеб бугин: «ГIаши ункъачо, тIад юсса!» - ян ахIулеб Раисатил гьаракь. Амма ГIайшатил гIундул гъугъ гьаруна, бахIаразул машина аскIосан унеб мехалда, букIараб кутакаб кьвагьиялъ…\nДругие материалы в этой категории: « Гьунар бугезе гьабе кумек\tКунчIана ГIали-хIажил цIва »


БахIарзалги гIолилалги\t19 cентябралда ...\t- 29 сен 2020\nАнтитеррористические фестивали пройдут в Дагестане\tВ Дагестане планируют ...\t- 28 сен 2020\nЭбелалъул сариналъ ВатIаналде ахIана\tТохтурасда хьолбохъ ...\t- 28 сен 2020\nИнформация Оперативного штаба по недопущению ...\tНа 28 сентября в ...\t- 28 сен 2020\nГлава Дагестана о деятельности сотрудников Счетной палаты: ...\t...\t- 28 сен 2020\nНилъер гьаниб гIадатлъун лъугьун буго, жидерго хIалтIи гьабулаго пачалихъалъул идарабазул рахъалдасан квалквал гурони кумек щвей щакаб жо бугин абураб пикру. Амма руго цогидал мисалалги. Масала, гьединазул цояб ккола «Дагълизингфонд» компания. Гьелъул нухмалъулев, Шамил районалъул КъахIиб росулъа МухIамад ГIариповгун дандчIвана ниж гьел къоязда.\n- МухIамад, нужер компаниялъул аслияб хIалтIи буго лизинговиял (байбихьуда багьаялъул цо бутIаги кьун, хутIараб къадар хадубккун, чIезабураб болжалалда кьезелъун щиб бугониги боси) хъулухъал тIурай ва хIалтIулел предприятиязе микрозаймал (къарзалъе гIарац) кьей. Дагьаб мухIканго бицани, щиб жо кколеб «лизинговиял хъулухъал тIурай»?\n- ДРялъул хIукуматалъ нижер компания (гьелъул учредитель ккола предпринимательствоялъулгун инвестициязул агентство) гIуцIун букIана 2013 соналда. Гьелъул мурадги букIана гьитIинаб ва гьоркьохъеб бизнесалъул предприятиязе лизинговиял хъулухъал тIурай. Нижеца гьезие кьола техника, транспорт ва алат-къайи. Масала, предприятиялъе къваригIун буго пуланаб техника, амма гьелъул гьечIо гьеб босизе рес. Гьедин бугеб мехалда, предприятиялъул вакилзаби рачIуна нижехъе, гьарула къотIи-къаял, гьез кьола багьаялъул цо бутIа, хутIарабги тIаде рехун, нижеца гьезие чIезабула хIажатаб техника. Багьаялъул нижеца кьураб бутIа гьез тIад буссинабула бихьизабураб болжалалда жаниб. Нижеца кумек гьабизе ккани, руго цIунизе кколел шартIалги: предприятиязул хъвай-хъвагIай букIине ккола Дагъистаналда ва гьезул аслияб хIалтIиги букIине ккола гьанибго. Федералиял законазда рекъон, нижер ихтияр гьечIо акцизалъулал бутIабазде (бензин, мехтизарулел гьекъолел жал гь. ц.) ва тIабигIиял магIданал рахъиялъул хIалтIабазда гьоркьоре лъугьине.\nНижеца яхI бахъула гьез хIадур гьаризе кколел документазул къадар дагь гьабизе (5 лъагIалида жаниб дагьлъана 2 нухалъ), кIванагIан бигьа гьабула гьезул цогидаб хIалтIи.\n- Кинаб бугеб нужеца техника, алат-къайи кьолеб къагIида ва киса гьеб босулеб?\n- Техника кьола 5, алат-къайи 7 сонил болжалалда, лъагIалие гьезул багьаялъул хиралъиги ккола 6 процент (мисалалъе, техникаялъул багьа 1 млн гъурущ бугони, цо лъагIалида жаниб тIаде бачIуна 60 азарго гъурущ). Багьаялъул тIоцебесеб бутIа, ай гьелъул 10 процент (нижеца хIалтIи байбихьулеб мехалда гьеб букIана 30 процент) кьезе ккола байбихьуда, хутIараб кьола тIадехун рехсараб болжалалда жаниб. Заявка кьолаго, бизнесчияс бихьизабула хIажатаб техникаялъул тайпа ва гьеб бугеб бакI.\n- Аслияб куцалда кинаб тайпаялъул техника тIалаб гьабун нужехъе бизнесчагIи рачIунел?\n- Техника ва алат-къайи букIине бегьула бокьараб тайпаялъул – ралел бакIазда ва нухал къачIалаго хIажалъулелдаса байбихьун, медицинаялде гIунтIун. Заявкабазул 40 процент букIуна МахIачхъалаялдаса, руго Казбек, МухIарамкент, Сергохъала ва цогидал районаздасагун шагьараздаса.\n- Щиб жо кколеб «микрозайм»?\n- Микрозайм ккола чIезабураб заманалда (3 лъагIалиде щвезегIан) ва чIванкъотIараб къадаралда (5 млн щвезегIан) кьолеб гIарац. Гьебги кьола нилъер республикаялда хъвай-хъвагIай бугел, жидер аслияб хIалтIиги гьаниб гьабулел гьитIинаб ва гьоркьохъеб бизнесалъул предприятиязе. Добго хIисабалда гьеб кьезе ихтияр гьечIо акцизияб къайи биччалел ва ракьулъа тIабигIиял магIданал рахъулел предприятиязе. Гьеб кьола росдал магIишаталъул ва кванил нигIматазул предприятиязе (СПК, КФХ ва гь. ц). Гьелъул буго чанго тайпа: инвестициялъулаб (техника ва алат-къайи босизе); стандартияб (заманалъулаб хIалтIи тIубаялъе гIарац данде гьабизе); рефинансированиялъулаб (банкалдаса босараб кредит бецIизелъун кьолеб). Гьаниб рехсараб лъабабилеб тайпаялъул буго гьадинаб къагIида. Мисалалъе, лъагIалие кIудияб процент тIаде кьезелъун (17 процент) банкалдаса дуца босун буго пуланаб къадар гIарцул. Дуда кIолеб гьечIо гьеб бецIизе ва мун вачIана нижехъе. Нижеца бецIула гьеб гIарац, къала кредит ва дуца гьеб налъи кьола нижее, амма гIемерго дагьаб (2 процент) гIарацги тIаде рехун.\n- КIудияб налъиги бецIун, дагьаб гIарац щолеб хIалтIул магIна щиб?\n- Гьелъул магIна буго гьитIинаб ва гьоркьохъеб бизнесалъе квербакъи гьаби. ГьитIинаб багьаялда (нижедаса учузго хIалтIулеб идара гьечIо республикаялда) нижеца хIалтIи гьабула пачалихъалъул кумекалдалъун. Гьелъие бихьизабун буго пачали- хъияб хасаб программа (федералияб ва республикая-лъулаб).\n- Нагагьлъун бизнесчиясда кIвечIони гIарац жидер заманалда тIад буссинабизе…\n- Микрозаймал кьеялъул хIалтIи нижеца байбихьана исана ихдал, гьанжелъизегIан гьеб кьуна 19 бизнесчиясе (46 млн гъурущ). ГьанжелъизегIан ккечIо гьединаб иш, хадубккунги ккезе батиларин абураб хьул буго нижер.\n- Микрозайм щвей захIматаб масъала бугищ?\n- Нижер мурад гьечIо гьеб захIмат гьаби, гьелъул гIаксалда, нижеца кинабго гьабула бигьалъиялъе. Гьелъие гьабизе кколеб мухIканго баян гьабун буго нижер сайталдаги. Бизнесчияс цIезабизе ккола анкета-заявка, кьезе ккола хIалтIул хIасилазул хIисаб-суал. Гьеб кинабго гьабизе бегьула электроннияб къагIидаялда, гьев живго нижехъе вачIани гIола цохIо къотIи-къаязда гъоркь гъулбас гьабизе. Амма гIарац щвеялъе руго гьес цIунизе кколел шартIалги – гьесул букIине бегьуларо бецIичIеб кредит ва судалъул идарабазул рахъалдасан рукIине бегьуларо киналгIаги суалал.\n- 2013 соналдаса нахъе кумек гьарун нужехъе рачIунезул къадар цIикIкIунебищ бугеб ялъуни дагьлъулебищ? Коронавирусалъул заманалда нужер хIалтIи хисанищ?\n- Нижер ресалда бараб букIуна нижехъе рачIунезул ва гьарулел къотIи- къаязул къадар. Мисалалъе, исана, гъоркьисалалде дандеккун, гьабуна чанго нухалъ цIикIкIун къотIи-къай. Микрозаймазда хурхараб хIалтIи цебе иналъе, исана республикаялъул хIукуматалъ нижее биччана 300 млн гъурущ, лъагIел лъугIилалде, гьеб тIубанго хIалтIизабизеги ккола. Коронавирус байбихьарабго, ккана нижер хIалтIулъ дагьабго лъалхъи, амма, хехал тадбиралги гьарун, нижеда кIвана гьеб низамалде бачине. Лизинговияб хIалтIулъ нижеца 3 моцIалъ нахъе цIана предприятияз нижее гIарац кьезе кколеб букIараб болжал. ТIоцебесеб апрелалде гьабун букIараб 16 къотIи-къаялда багьа гIодобе бачана 1,5 млн гъурущалъ. Кьолел микрозаймазда тIаде бачIунеб процент дагь гьабуна 2 нухалъ. Гьеб киналъулго хIасилалда, 1 июлалдаса нахъе гIемерго цIикIкIана нижехъе рачIунезул къадарги.\n- МухIамад, мунагьал чураяв дур эмен, ХIажи ГIарипов, гIемерал соназ хIалтIана «ХIакъикъат» («БагIараб байрахъ») газеталда, вукIана гьелъул бетIерав редакторлъун…\n- «ХIакъикъат» ккола нижер «хъизамалъул газета». ГIемерал соназда эмен хIалтIана батIи-батIиял идарабазда, батIи-батIиял хъулухъазда, амма, дир хIисабалда, бищунго хирияб ва гIагараблъун гьесие букIана магIарул газета.\nДругие материалы в этой категории: « Кризисалъул дарсал, заманалъул ресал\tЛъимги, гьуриги, хисардулеб гьава-бакъги »\n09:21, 29 сентября 2020, 1\n15:25, 28 сентября 2020, 99\n14:41, 28 сентября 2020, 181\n14:13, 28 сентября 2020, 151\n11:24, 28 сентября 2020, 148\n11:04, 28 сентября 2020, 183\nПолуфинал Всероссийского конкурса"Большая перемена" пройдет в Дагестане\n10:25, 28 сентября 2020, 162\nВ Москве пройдет X юбилейный Деловой форум СМИ «Качественная пресса и перспективы ее развития»


Авартеатр - басриябги цIиябги\nДагъистаналъул Культураялъул министерствоялъ лъазабураб рагьараб конкурсалда рекъон, Авартеатралъул директорлъун вищана МухIамад БисавгIалиев. Гьеб цIияб хабар лъана араб итни къоялъ. 5 октябралъ, ай хадусеб къоялъин абуни, цIияв директор хъулухъалде тIамулев вукIин бицине, коллективалъул гьесул лъай-хъвай гьабизе Авартеатралде ячIун йикIана, ДРялъул культураялъул министралъул заместитель Мадина Жаватханова. Директор хIисабалда цIияв вугониги, Авартеатралъе жив цIияв, чиярав вукIинчIин абуна БисавгIалиевас саламалъулаб калам гьабулаго.\n- Миллияб театралъул хIалтIул даража борхизаби, гьеб халкъалъе гIагараблъун лъугьинаби буго мурад, - ин абуна гьес цадахъ рекъон хIалтIиялде коллективги ахIулаго.\nМашгьурав журналист, публицист, хъвадарухъан, ДРялъул культураялъул мустахIикъав хIалтIухъан МухIамад ГIалиев (БисавгIалиев) гьавуна 1973 соналда ЛъаратIа районалъул Салда росулъ. 1998 соналда лъугIизабуна ДГУялъул авар ва гIараб мацIазул факультет. Журналистасул нух байбихьана республикаялъул «ХIакъикъат» газеталда. ХIалтIана ДРялъул Хъвадарухъабазул союзалда Расул ХIамзатовасул кумекчилъун. Гьениса БисавгIалиев ахIана жидерго районалъул «ЛъаратIа» газеталъе нухмалъи гьабизе. 2011 соналда гIуцIун, 2018 соналде щвезегIан къватIибе биччана жамгIиябгун политикияб «Миллат» газета. 2014 соналдаса нахъе БисавгIалиевас бетIерлъи гьабуна республикаялъул «Дагъистан» журналалъе. 2021 соналда, «Балъгояб даптар» («Тайная тетрадь») тIехьалъухъ МухIамадие кьуна пачалихъалъулаб премия.\nВАКЪУН ХОЛЕСЕ САДАКЪА ГIАДИН\nЖиндир гIумруялда жаниб Авар театралда 16 батIияв директор хисанин хъвалеб буго «Дир театр» абураб тIехьалда мунагьал чураяв МахIмуд ГIабдулхаликъовас (гьезул цояв живгоги вукIана). МахIмуд аралдаса жеги лъабгоялги хисана. Гьезда гьоркьоса бищун цIикIкIун заманалъ директорлъи, мунагьал чураяв, ХIабиб ХIажиевас гьабуна. Театр борхалъуда бугел, ахалъуде ккарал, цIидасан куркьбал рорхизе хIаракат бахъарал, хисардулеб политикаялъул сонал рукIана гьел. Советияб заманалъул гIуцIи биххиялда цадахъго хисана халкъалъул театралде бербалагьи, хъантIиялъ кверде росарал хIакимзабаз хIулун хутIарал гъурщал, вакъун холесе садакъа гIадин рехулаан культураялъе. Бихьулаго чIунталиде ккун букIана миллияб маданият. Авартеатралдайин абуни, хIукуматалъул бюджеталъул рахъалдаса тIоцересел бакъул чIоралги щун, ремонталъул хIалтIаби байбихьун рукIана. Гьеб заманалда, «ХIакъикъат» газеталда рагьараб миллияб телестудиялъ хIадурун букIана театралъул хIакъалъулъ передача. Гьеб бихьизабун букIана РГВК каналалъги. Мурад букIана театралъул хIакъикъияб гIумру, масъалаби рагьи.\nАвартеатралъул нухмалъулел, режиссерал, актерал гурелги, гьенир кIалъан рукIана театр бокьулел, гьелъул кIварги хIажалъиги бичIчIулел магIарул интеллигенция. Гьезул цояв вукIана МухIамад БисавгIалиевги. Цогидаз пригласительный тIалаб гьабулеб заманалда БисавгIалиев вукIунаан, босун билетгун, цIи лъуралщинал спектаклязде хьвадулев. Школа лъугIун магIарухъа шагьаралде вачIаралдаса нахъего театралъулгун бухьен тIечIев МухIамад гьанже директорлъун тIамидал, дица цIидасанги хал гьабуна, 15 соналъ цебе хIадурараб передачаялда, гьес загьир гьарун рукIарал пикрабазухъ.\n«Расул ХIамзатовасул кечIцин букIана: Щай театралъул цебесеб кьерда ТукенчагIи ругел, гьеб бичIчIуларо, - ян. Гьел рагIаби хъвалеб заманаялъ театралде белтал щвеялъул масъалайищ букIарабали лъаларо. Жакъа театралъул цебесеб кьерда цониги тукенчи яги министр вихьизе гьечIо. Замана хисун буго. Москваялъул, Ленинградалъул яги Европаялъул церетIурал пачалихъазул чIахIиял театрал рукIуна интелектуалияб элита, хъулухъчагIи, гIаммаб къагIидаялъ абуни - дунялалда битIккарал чагIи унеб бакIлъун. Авартеатралда гьанже рукIуна, зал цIезеян, билет босичIого жанире риччарал университеталъул студентал, Родопалъул бульваралда тира-сверулаго гьениб спектакль букIин лъан жанире лъугьарал чагIи. Гьединго, дагьал ругониги, гьоркьохъеб даражаялъул, унго-унгоги театр бокьулел гIадамалги. Гьединаб буго театралде бачIунеб гьанжесеб публика, зритель».\nРУХIИЯБ ТIАЛАБ БУКIУНА РЕКIЕЛ\nРасул ХIамзатовасул 80 сонил юбилеялде Авартеатралъ бихьизабун букIана «Сонал, саринал, сапарал» абураб литературиябгун музыкалияб композиция. Живго Расулил гьариялда рекъон гьеб композициялъе сценарий хIадурун букIана МухIамад БисавгIалиевас. Сценаялда гьеб лъуна СалихI Имангъоловас. Гьеб ккана театралъул сценаялда Расул ХIамзатов цеве вахъараб ахирисеб тадбирлъунги.\nЦIидасан ракIалде щвезарила дол соназго БисавгIалиевас абурал рагIаби:\n«Цойги, аслияб масъалалъун Авартеатралъ рикIкIунеб жо буго нилъер миллияб драматургия гьечIилан. Доб заманалдаго ЦIадаса ХIамзатица, ГIабасил МахIамадица, цо-цо хъвадарухъабаз хIалбихьиялъе хъварал пьесаби руго гъоз лъолел. Драматургия кин букIинеб, гьеб хъвалев чи гьечIелъул нилъер. Нагагь вугониги гьеб хъварав чи разияб хIалалъ мухь, харж гьечIо кьолеб. Кинабгоги тIубан нахъе хутIарал гъурщазде ккун буго культура. Театр букIине ккола, тIоцебесеб иргаялда, гIадамасе тарбия кьолеб бакIлъун. Литератураялъулго гIадин, театралъулги аслияб масъала буго берцинаб берцинаблъун, сурараб сурараблъун, гьунар гьунарлъун, рогьо рогьолъун бихьизаби. Гъова хIалев геройги лъугьине ккола халкъияв геройлъун. Тарбия кьеялъул масъалаги тун, театр гIемерисеб мехалъ рекIелгъеялде буссун буго. Гуржиязул, асатIиназул, кабардиназул цо-цо асарал авар мацIалдеги руссинарун рихьизарула сценаялда. Дида ккола, цIияб хъвараб миллияб драматургия батичIони, букIа абе гьагъавго ЦIадаса ХIамзатил «Айдемир ва Умайгьанат», «Хьитазул устар», «Балагьалъул гъамас», «КIодоласул ригьин», ГIабасил МахIамадил лъабабго пьеса, «ХъахIаб росулъа МахIмуд» трагедия, МухIамад Сулимановасул асар. Авартеатралъул аслияб масъалалъун букIине ккола магIарулазул гIумру бихьизаби. Гьаб ахIи-хъуй гIемераб шагьаралда, батIияб мацI, батIияб культура, хьвада-чIвади бугеб бакIалда жанив вугев чиясул рухIияб тIалаб букIуна рекIел. Гъов чи магIарул театралде уна магIаруллъи бихьизе...».\nТЕАТРАЛЪ БАЛАГЬАРАВИЩ КУЦАЛЕВ, БАЛАГЬАРАС ТЕАТРАЛЪУЛ РЕПЕРТУАРИЩ?\n«Театр букIин рагIизабизе ккола» - гьадин абулаан Авартеатралъул режиссер, мунагьал чураяв СалихI Имангъоловас. Гьунаралда гугьар бугев, гIамалалда нур бугев чи вукIана гьев. Гъобго передачаялда, театралъул масъалабазул бицунаго, гьадин абун букIана Имангъоловасги: «Миллияб драматургиялъул цIилъи гьечIо, цебе гIадин гьеб жанралда хъвадарулел гьечIо нилъер гьанжесел хъвадарухъаби. Нилъерго миллияб драматургия репертуаралда цIикIкIун гьечIони, магIарул халкъалъул тарихги бихьизабичIони, магIарулал данделъулеб бакIалъул къиматги къадруги дагьлъула».\nДоб мехалъ гIезегIанго харжал гьаризе кколел рукIана телевидениялда, киналго гIенеккулеб «Прибой» радиоялдасан реклама кьезе. Гьанже гьел ресал гIемер рукIиналъ батила, спектаклязде гIадамал рачIунел руго. «РачIа, рачIа нижехъе», - ян Родопалъул бульваралде, ралъдал рагIалде рачIунезде ахIи балеб зурмил накъитгицин букIуна театралъул кIалтIа. Амма щалха цIазе кIварал театралда жиндихъего: ричарухъабийищ, рокъор эркенго ругел руччабийищ, рукъалъул хIалтIудаса хIухьбахъизе бокьарал захIматчагIийищ, интеллигенцияйищ? Театралъ зрителищ куцалев вугев, зрителасул даражаялде театралъул репертуарищ бачIун бугеб? Хал гьабураб мехалъ, цIун зал бугониги, интеллигент гIадав чи гьенив нагагьги вихьуларо. ЦIун зал бугони, гьенир гIодор чIарал кинал ругониги батIалъиго гьечIин театралъеян кколеб бугоха. Хъат балеб бугищ, релъулел ругищ - гьеле аншлаг, бергьенлъи, лъугьана спектакль, къабул гьабуна халкъалъ. Щиб бицунги гьабунги, гIадамал релъизари буго мурад.\n«МагIарул мацIалъул рагIаби рицине бажари гуро магIарул мацI лъай. Лъазе ккола щибаб рагIул магIна, кинаб къагIидаялъ ва киб гьеб рагIи хIалтIизабизе бегьулебали. Гъорлъе раккун лъазабизе ккола гIолохъанал актераз нилъерго мацI. Гьезие бокьани, гьеб бажарула». Гьадин абун букIана халкъияв артист ХIусен Казиевас, тIадехун бицен гьабураб передачаялда.\nЖакъасеб сценаялда гIезегIанго руго магIарухъ гIурал, чваххун мацI бицунел, лъикIаб гьунаралъул актерал. ЦIалуладай гьез аваразул классикал, раккуладай адабияталъул халкъияб нахъраталиде яги жидерго роль лъазабиялдалъундай лъугIулеб магIарул мацIалъулгун гьоркьоблъи? МагIарул роль хIалел актерал ритIун ккезаризе гIурусалъ мацIалъ режиссер ахIтIолев, малъулев режиссер вугони, актеразулги мацIалъул гIала-гъважа лъугьунарищ?\nБитIун бицани, театралде ракIцIалароан ахирал соназ. ЖанахIалъуре лъугьарабго, гьениб дандчIвалеб гIурус мацIалъ гали нахъехун тIамизе бокьулаан. БисавгIалиев театралъул нухмалъуде вачIин - гьеб буго театр бокьулезе унго-унгояб рохел. Халкъалда рагIарав чи вугелъул, жавабчилъиги гьесда тIад цIикIкIараб букIина. ЛъикIалщинал хьулал рухьинарулел руго магIарул интелигенциялъ гьесда. Жинцаго I5 соналъ цебе абухъе, интеллигенция гьенибе цIалеблъун театр гьабизе, шагьаралъул халкъалъул рухIияб тIалаб тIубалеблъун, миллияб къеч хьвалеблъун гьеб лъугьинабизе къуватги кьеги БисавгIалиевасе ва театралъул тIолабго коллективалъе.\n"ХIакъикъаталъул" редакциялъ баркула МухIамадида гьаб миллаталъе кIвар цIикIкIараб хъулухъ ва гьарула чIахIиял бергьенлъаби.\nДругие материалы в этой категории: « «МацI кинаб бицаниги щиб, нилъер кьибил цо буго...\tАвар театралъ нуцIби рагьана »


МагIарул росабазул энциклопедия | Сайт села Арадерих\nМагIарул росабазул энциклопедия\nАвтор: Muhammad, 15 Апр 2014 • 16:12 • 28949 просмотров Отзывов нет\nМагIарул миллиябгун маданияб автономиялъ хIадурулеб буго магIарул росабазул энциклопедия. Нилъерго лъабабго росдал тарих лъалел чагIазде гьари буго гьелъие квербакъи гьабеян.\nМисалалъе кьолеб буго ЦIулда росдал хIакъалъулъ хъвараб къокъаб баян.\n1. ЦIулда росу буго Къарал-гIоралъул квегIаб рагIалдаса 500 метралъ тIадегIан, Цебе Къарахъ бодулъ унаан, гьабсагIат ккола ЧIарада мухъалъул росулъун.\n2. Росдал цIар лъугьун бугин абула «цIул» абараб рагIудаса, гьелде тIаде бакIалъул супикс «-да» жубан. Бицуна гьенир сверухъ некIсияб заманалда ризал рохьал рукIанила ва гьединлъидал росдал гIадамазул гьеб мехалъ аслияб пишалъун букIана цIулал устарлъи.\n3. ГIадамазул къадар. 1828-б соналда ЦIулда 181 цIараки букIун буго (Хрисанф), амма 1830-л соназул ахиралде 150 цIараки ва 2 си бихьизабулеб буго (Мочульский).\n4. Капуразул хIабахъ (хабалахъ) абараб бакIалда археологазда ратун руго IX-XIV гI. хутIелал – шегI ва гь.ц. Гьеб бакI ккола ЦIулдаса Гьонлъоб колоде унеб нухлул башдаб манзилалда, нухалъул тIасаб рахъалда, лъарахъа 30 галиялъ тIадегIан.\n5. Росулъ буго 6 кьибил: 1. Тамарилал (Тамар абараб цIаралдаса бачIараб; гIадамазул къадаралъул рахъалъ 3-б гьеб кьибил буго кьолболаб, некIо заманалдасаго ЦIулда чIун букIараб тухум, хутIарал тIаде рачIарал ккола; гьезул гIемер рахъана гIалимзаби, гьезда гьоркьоса ккола Къарахъа МухIамадтIагьирги), 2. Гелчилал (Гелач абурав чиясул цIар щвараб; гIадамазул къадар – 4-б; гьез гIумру гьабулеб букIана Гьиндиб ва ГIорхъануб кулабахъ), 3. Оцилал (бищун кIудияб тухум; оц хъун жамагIаталде гъорлъе лъугьарал рукIиналъ щванила цIар, гьез гIумру гьабулеб букIана БецIгIурухъ колода), 4. ХIайдарбегилал (2-б кIудияб тухум; гьезул чIей букIана Гъогъода колода), 5. ГIокьилал (5-б тухум; гIоркь рагIудаса лъугьанила цIар), 6. ГIалилал (бищун гьитIинаб тухум; гьел гочанила МачIчIуб колодаса).\n6. Росу бикьулаан щуго бутIабазде – гъоркьехунал абун лъалаан ГIуртIа (КIвекьабазухъ, ТIутIраб рохенал; Тамарилал тухумалъул рукъзал рукIараб бакI) ва Росухъ (Оцилал) авалал, тIадехунал абулаан КIкIалануб (бикьула ТIаса- ва ГъоркьакIкIалануб ва ГьинтIа рохеназда; аслияб къагIидаялъ гьенир руго Гелчилал тухумалъул рукъзал) ва ТIалабазда (ХIайдарбегилал, ГIокьилал) авалазда. ГудекIаналда (гьаниб «ГулекIалда») рукIана ГIалилазул рукъзал. ЦIирарал рукъзал ва школалдаса гIуна цIияб цебехун хурзал рукIараб ХъутуртIа авал.\n7. ЦIулдагун цо жамагIаталде гъорлъе уна 1,5 км-алъ гьелдаса рикIкIад бугеб Гьонлъоб росдал агьлуги. НахъезигIан гьезул ракьал рикьичIого рукIана, Гьонлъоб букIана цIулдасезул рукъзалги, ракьалги. Бицуна гьенир 2 тухум бугилан абун, амма гьезул цIарал ракIалда гьечIо. Дир хIисабалда гьел руго цо цIулдаса чагIазул колодаса лъугьараб росу, гьезие гьеб тасдикъ гьабизе бокьичIониги. ГьабсагIат гьениб буго 8 цIараки.\n8. Кулал: 1. МачIчIуб (Оцилал, ГIалилал), 2. Гъогъода (ХIайдарбегилал, Тамарилал), 3. Гьиндиб (Гелчилал). Хасало гIи букIунаан ГIорхъануб, гьенир ругел нухъабазда жаниб къан.\n9. ЦIулдасез хур бекьун, гIи хьихьун, цIулал алатал гьарун гьабулаан бетIербахъи. Гелчилал тухумалъул чагIи ЦIоралдеги хьвадулел рукIун руго.\n10. Бищун некIсияб мажгит букIун буго ТIабалазда абараб, росдада тIад бугеб авалалда. КIиабилеб мажгит бан буго ТIасакIкIалануб авалалда. Рохьаз сверун ккураб бакI букIана гьеб, мажгитги цIа ккун бухIана. Лъабабилеб мажгит 1689-б соналда бан буго гьанже бугеб росдал годекIаниб.\n11. ЦIулдасезул гьабсагIат буго 400-гIанасеб цIараки: МахIачхъала – 170, росулъ – 60-65, Гъизляр – 45-50, Баракат (Ленинкент) – 10, Шамхал – 10, Алмало – 40, Шурагьиб – 5, Кочубей – 5, ЦIуриб – 5 ва гъутада – 5. Жеги 1933 соналда Гъарачаялде гочана 4 вац, ва гьездаса ккарал 30 хъизан руго Гъарачай-Чергес республикалъул Марух, Учкекен росабалъ ва Кисловодск шагьаралда.\n12. Бицарал чагIи: Халикъова Аминат (1916 с.гь.), ГIабдулаева ПатIимат (1941 с.гь.), Тамирбудаев Тамимудар (1960 с.гь.).\nНужедаго лъалел баянал ритIизе бегьула support-nkaa@yandex.ru адресалда, яги ахIе дихъе телефоналъ: +7 928 551-95-53 МухIамад Лабазанов\nПредыдущая страницаИнтерактивная доска и презентации к урокам Следующая страница1886 соналъ гьабураб лъабабго росдал перепись


МугIрузул мухъалда республикаялъул бетIерас тарав официалияв вакил хисана\nДагъистаналда хисана МугIрузул мухъалда республикаялъул бетIерас тарав официалияв вакил. МухIамадхIажи ЗайнулгIабидовги нахъе витIун, гьесул бакIалде вачIана гьанжелъагIан МахIачхъалаялъул мэриялда хIинкъи гьечIолъи чIезабиялъул рахъалъ гIуцIараб бутIаялъул нухмалъулевлъун вукIарав ГIабдулмуслим ГIабдулмуслимов.\nГьединго МугIрузул мухъалда тарав гьев вакил гIодов чIолеб бакIлъунги лъазабулеб буго МахIачхъала шагьар. Гьединан гъулбас гьабуна республикаялъул бетIерас хасаб документалда гъоркь. Гьединабго документалда республикаялъул бетIерас хъвалеб буго дов цеве гьеб хъулухъалда вукIарав ЗайнулгIабидов цогидаб хъулухъалде унев вукIиналъ вахъулев вугин МугIрузул мухъалда вугев официалияб вакиллъиялдаса.\nГьебго заманалда цогиги баяналги руго - масала, республикаялъул бетIер Рамазан ГIабдулатIипов МухIамадхIажи ЗайнулгIабидовасул хIалтIудаса рази гьечIин абуралги. МоцIалъ цебе хIукуматалъул бланкалда тIад хъварал кагътал ритIун рукIана гьес магIарул мухъазул нухмалъулезухъе, республикаялъул нухмалъиялда дандги бачIого.\nГьениб бицен гьабулеб букIана мухъазул газетал магIарул мацIалда бахъулеб республикаялъул газеталъухъе кьезе лъикIаблъун бихьизабиялъул рахъ кквей-ккунгутIиялъул. ГIицIго гьеб багьанадуй ккун батиларин тIалъиялъ, гьединал гIунгутIаби МугIрузул мухъалда тарав официалияв вакиласул хIалтIулъ чанги рукIанин бицана ЭР-ялъе хIукуматалъул минаялъусан.\nГьеб хъулухъалда бан пикраби батIи-батIиял руго республикаялда. Цоял тIадрекъола гьелда, цогидал рекъоларо. Щибаб мухъалда кколеб хIакъикъат лъазелъун республикаялъул бетIерас гьеб хъулухъ ургъулеб батани, гьабщинаб гIарацги пачалихъалъ харж гьабун, цогидал идараби щай хIалтIулелали бичIчIулеб гьечIо гьезда.\nАмма Шамил мухъалдаса Нажмудин ХIажиевас рахъкколеб буго Рамазан ГIабдулатIиповас ургъараб хъулухъалъул.\nНажмудин ХIажиев: «Щивав чи щибаб мухъалдаса ГIабдулатIиповасда аскIовеги щоларелъул, гьев официалияв вакил тун вугони, халкъалъе хIажатаб жо республикаялъул бетIерасда рагIизабизе бигьа букIинарищха? Гьединлъидал гьеб хъулухъалъул пайда кIудияб буго. Рамазан ГIабдулатIиповасул мурад буго жив гьеб хъулухъалда вугебгIан мехалъ халкъалъул рукIа-рахъин лъикIлъизабизе.\nНижер Гьоори росдае къваригIун букIана лъим бахъизе. Гьелъул хIакъалъулъ республикаялъул официалияв вакиласде гIарзги бахъун, I2 км манзилалда кIиго соналдасан бахъана нижее гьеб. Гьединлъидал хIалтIизе бажарулев чи гьениве тIамуралдаса, батIалъи гьечIо щиб миллаталъул гьев ватаниги».\nЦIумада мухъалдаса АхIмад ГIабдулаевас рикIкIунеб буго бицен гьабулел хъулухъазул кинабгIаги пайда гьечIилан.\nАхIмад ГIабдулаев: «Гьединал хъулухъазул пайда букIуна гIицIго гьенир тарал чагIазе, гьезул гIагарлъиялъе. Гьале I0 сон буго дун дове-аниве хъвадарулелдаса. Дирго наял руго дир. Гьезие шартIал чIезаризе къваригIун, пачалихъалдаса кумек тIалаб гьабулеб буго дица. Амма хIасил кколеб гьечIо».\n20I3 соналъул хаслихъе республикаялъул бетIерас Дагъистан ункъо мухъалде бикьана - МугIрузулги, Централиябги, Къилбаялъул рахъалда бугебги, Шималиябги рахъал ккола гьел. Гьелда тIасан пикру загьир гьабуна I0 февралалда журналистазулгун букIараб дандчIваялда республикаялъул бетIер Рамазан ГIабдулатIиповас. Жинца байбихьуда гьенире официалиял вакилзабилъун тIамулел рукIанин хIалбихьи бугел гIадамал, амма гьанже гьенир хIажат ругин речIчIа-регIарал чагIиян абуна республикаялъул бетIерас.


ХIажат буго школа\nЦIунтIа районалъул Хъебалъ росулъа МухIамадрамазан ГIабдулкаримовас ахIи бахъинабуна Пятигорскалдаги\n2017 соналъул щуабилеб декабралда МухIамадрамазаница тIобитIана пикет. Республикаялъул ХIукуматалъул минаялда цеве эхетана гьев. Гьес кодоб ккун букIана росдал школалъул суратал тIад рахъараб игIлан.\nГIабдулкаримовасул пикеталъулги гьесул тIалабазулги хIакъалъулъ нижеца хъван букIана гъоркьиса къватIибе бачIараб №48 газеталда. Пятигорскалде иналде цеве МухIамадрамазан щвана нижехъе редакциялдеги. Гьес бицана ХIукуматалъул минаялда цебе тIобитIараб хитIабалдаса хадуб цо чанго дандчIвай гьабунин жинца республикаялъул идарабазул нухмалъулезулгун. «Амма гьезул хIасил ккечIо. Дица абун букIана, кинабгIаги хиса-баси ккечIони, Пятигорскалде ине вугин ва РФялъул президентасул вакиласул идараялда цебеги пикет гIуцIизе бугин. Кьураб рагIиги ккун, ине вуго дун Пятигорскалде. Гьенире ахIун руго централиял СМИязул журналисталги. Гьенибги хIасил ккечIони, Москваялде ине ккелаха», - ян бицана гьес.\nХъебалъ росулъ школа бана 1965 соналда. Гьелъул тIоцебесеб тIала буго ганчIил бараб, амма къадал ралаго, цемент хIалтIизабун гьечIо. Школалда вуго 20 учительги, 80 цIалдохъанги, школалда цебесеб лъайкьеялъул идараялъул 25 цIалдохъанги. Школалда цIалулеб буго МухIамадрамазанил кIиго лъимерги. «Кемеровоялъулазде гIадинаб пашманаб къо бачIине бокьун гьечIо дир хъизамалдеги», - ян абулеб букIана гьес Пятигорскалда вукIаго.\nГъоркьиса ГIабдулкаримовгун дандчIвана ДРялъул лъайкьеялъул ва гIелмуялъул министрасул заместитель ШиргIали ГIалиев. Гьес абуна цIияб школа базе рес гьечIин, амма рагIи кьуна 2018 соналда капиталияб ремонт гьабизесел школазул сияхIалде гъорлъе ккезабилин Хъебалъ росдал школаги - ян.\nКин къачIалеб биххун инехъин бугеб школа? Цоги, бичIчIуларо судалъул хIукмуги. Гьелда рекъон, школалъул тIоцебесеб тIалаялда дарсал кьезе гьукъун буго, гьениб гIадамазул гIумруялъе хIинкъи бугин абун. ТIоцебесеб тIалаялда жанире лъугьине бегьулеб хIал батичIони, гьелда тIад бараб кIиабилеб тIала кин рикIкIине бегьулеб дарсал кьезе санагIатаблъун?\nПятигорскалда МухIамадрамазаница бицана гьадинал тIалабал ругилан: Олег Белавенцевгун дандчIвазеги, Сан-Пиназул тIалабазде рекъонкколеб школа росулъ базеги, лъималазе кьолеб лъаялъул даража борхизеги, ДРялъул бетIерасул ишал тIуралев Владимир Васильев Хъебалъ росдал школалде вачIинеги.\nГьабуна МухIамадрамазаница РФялъул президент Владимир Путинидеги хитIаб. «Хъебалъ росдал школалда гьечIо цIалдохъабазе хIухьбахъиялъе санагIатаб азбар, классазда гьоркьоб жанахI, хIажатханаби. КIиабилеб тIала буго хъорщол бараб. Гьелъул хIубал цIалдохъабазде тIаде рортиялъул хIужабиги ккана. Токалъул кваралги руго бокьараб заманалда цIа ккезе бегьулеб хIалалда. Цо нухалда цIа рекIунги букIана, цIалдохъабазги учительзабазги гьеб хехго свинабуна», - ян абулеб буго хитIабалда.\nПрочитано 260 раз\tПоследнее изменение Четверг, 03 мая 2018 14:46\nДругие материалы в этой категории: « Сессия\tБадиб магIу хулараб рохалил байрам »


Умумузда ккола цого-цо цIалун бажарани ва лъикIал къиматал росани лъималазе гIунги тIокIаб бугин. Амма нилъеда бихьула гьабураб къоялдаса нахъе лъимер берцинабщиналде балагьулеб, хIеренаб гьаркьихъ гIенеккулеб ва кьер берцинал расанкIабигун расандулел рукIунел.\nУмумузда тIадаб буго жидерго лъимер, гьабураб къоялдаса нахъе берцин бихьизеги, гьеб берцинлъи загьир гьабизе ругьун гьабизеги. Искусство буго дунял бичIчIи, лъай. ЛъикIаб буго лъималазе берцинго, хIеренго ахIулеб кечIцин биччазе. Къуръан цIалулеб гьаркьихъ гIенеккизе тIамизеги ккола гьел. Гьезие рицине ккола маргьаби. Ругьун гьаризе ккола квешаб-лъикIаб батIа бахъизе ва ритIухълъи кидаго бергьунеблъи биччIчIизабизе. Лъимералъе сурат бахъизе бокьулеблъи бихьани, росизе ккола краскаби, фломастерал, кьер-кьерал къалмал ва къваригIараб алат.\nГIемерал лъимал рихьана гьитIинаб къоялдасаго умумуз батIи-батIиял кружоказдеги рачун, гIураб мехалъ жидеего гIумру гьабиялъе бигьаго нух батарал. Гьединал лъимал сундасаго хIинкъуларо, жидедаго сверухъ кидаго бурцинлъи гIуцIулел рукIуна. Дир ясалъулги руго гьединал гьудулзаби. Масала, Жамиляца бицана гьитIинаб къоялдаса нахъе эбелалъ жий лъабго сон тIубралдасаго ячанила гIемерал кружкабазде: сурат бахъиялъул, кьурдиялде, кечI ахIиялде, пианиноялда бакънал рачине ва гьелда тIадеги спортивиябгун квен гьабиялъул кружоказдеги.\n«ГьитIинаб мехалда дун йикIана цIакъ кIвахIалай яс. Эбелалда абулаан щай дун лъималгун рагьда тира-сверизе толарейин. Дихъ гIенеккичIо эбел ва щибаб къоялъ, бихьизабураб низамалда рекъон, киналниги кружоказдеги ячана. КIудияй гIедал, школалда цIалулеб мехалда диегоги бокьана гьение хьвадизе», - ян бицана Жамиляца.\nЖакъайин абуни гьелъул буго истаграмалда бокьарав чи бахилаб гьумер. Гьелъ букъула ретIел, гьабула батIи-батIияб квен, тортал, рукъула лъилго гьечIел гIадал сумкаби, рахъула берцинал суратал, бачуна пианино. Гьелда тIадеги Жамиля щвечIеб пачалихъги хутIичIо. Гьелъ жакъа баркала кьола эбелалъе жиндир заманалда гьабураб тIалабалъухъ. Гьелъ тIадчIей гьабичIебани жиндир гьадинаб гIумру букIинароанин бицана Жамиляца. Дагъистаналдаги руго лъималазе киналго шартIал чIезарун: суратал рахъулезеги, кечI ахIулезеги, кьурдизе бокьаразеги, шагIил тIагIелал гьарулезеги ва цогидалги махщелал лъазаризеги. Гьедин букIин бихьана гьал къоязда МахIачхъалаялъул анлъго искусствоялъул школаз гIахьаллъи гьабураб, Москваялъул миллатазул рокъоб тIобитIараб халкъазда гьоркьосеб лъималазул къец араб куц бихьидалги. Лъебергоялдаса цIикIкIун лъималаз рахъарал суратал ран рукIана, Франциялдаса, Китаялдаса, Белоруссиялдаса, Италиялдаса лъималазул суратазда цадахъ, Москваялъул кIудияб кIалгIаялъул къадада.\n«ХIакъикъат» газеталъул мухбир, ДРялъул кидагосеб вакиллъиялда цебе гIуцIараб жамгIияб советалъул СМИялъул комиссиялъул председатель ПатIимат Расуловалъ данде гьарун рукIана, конкурсалъул хIасилалда бергьарал, МахIачхъалаялъул лъималазул централъул №8 искусствалъул школалъул, республикаялъул «Центр одаренных детей» школа-лицеялъул, «Жизнь без слез» абураб сакъатазе кумек гьабулеб регионалияб централъул, канлъукъазул школа-интернаталъул, гIинда бакIал лъималазул школалъул лъималазул хIалтIаби. Гьел суратал рахъулел школазул мугIалим Муслим Хавчаев ккола РФялъул лъайкьеялъул хIурматияв хIалтIухъан ва гьес гIемераб хIалтIиги гьабула лъималазда суратал рахъизе малъулаго.\n«Дун цIакъ вохарав вуго МахIачхъалаялъул лъималазул халкъалда гьоркьосеб къецалда гIахьаллъи гьабизе щвеялдаса. Эбел-инсуда тIадаб буго лъимал цо сунде ругониги руссинаризе, гьезулъ тIатараб гьунар цебетIезабизе. Дихъеги рачIуна сурат бахъизеги хIатIул батI-батIиял тIагIалаби гьаризе ругьунлъизеги бокьарал гIемерал лъимал. ХIатта рачIуна кIиго-лъабго сон баралцин. Гьелгун хIалтIизе захIматго букIаниги, дида бихьула щибаб дарсидаса хадуб гьезул гьурмал гвангъулел куц. Цо кинаб бугониги гьунар гьечIел лъимал рукIунаро. Аслияб жо буго гьезулъ бугеб гьунар-махщел тIатинаби ва гьел цо рахънире ккезари, ай лъималазда гъола куркьбал», - ян бицана Муслим Хавчаевас.\nМоскваялда тIобитIараб гьеб къецалде рачIун рукIана Франциялдаса гIахьалчагIиги, хасго гьеб проект гIуцIарай Стефани Гаспар. Гьей ккола We are the World evehts ассоциациялъул президентги, ЮНЕСКОялъул вакилги.\n- Нижеца цогидалги пачалихъазда тIоритIана гьадиналго церелъеял. Дун цIакъ разияй йиго, нижер гьариги къабул гьабун, Дагъистаналъги лъикIаб гIахьаллъи гьабиялдаса. Гьаб буго цогидалги улкабазда тIобитIизе ракIалда бугеб проект. МахIачхъалаялдаса рачIарал суртал росизе руго нижеца Франциялда тIобитIизе бугеб выставкаялдеги. Нилъеда бихьана гьанире рачIарал лъималазул букIараб рохел, гьез цоцадехун бикьулеб букIараб ургъел, гьаниб лъималаз лъай-хъвайги гьабуна.\nГьаб тадбиралда гIахьаллъизе ахIун рукIана Москваялъул лъимал ругьун гьурулел школазул нухмалъулелги. Гьезги бицана жидецаго гьабулеб хIалтIулги, ругел ресазулги, церечIарал масъалабазулги. Дица рикIкIуна данделъи анин цIакъ пайдаяб къагIидаялда. Нижеца церелъурал масъалаби тIуразаруна», - ян бицана Стефани Гаспарица.\nГьеб данделъиялда гIахьаллъи гьабуна ва кIалъазе рахъана спилс-картаялъул халкъазда гьоркьосеб федерациялъул президент Евгений Тюриков, Китаялъулгун Белоруссиялъул вакилзаби, художниказулгун бухьен гьабиялъул идараялъул председатель, жамагIатчи Александр Путин. Гьениб кIудияб гIахьаллъи гьабуна Москваялда бугеб дагъистаниязул «Намус» централъул цIалдохъабазги гьелъул директор ПарсихIат МуртазагIалиевалъги.\nГьениб лъималал кьурдана, рикIкIана батIи-батIиял мацIазда кучIдул.\nВыставкаялъе лъикIаб къимат кьуна ва батIи-батIиял даражабазул дипломазе мустахIикълъана гьеб кинабго гьабизе хIаракат бахъарал Стефани Гаспарие ва гьал мухъазул авторалъе.\nПрочитано 479 раз\tПоследнее изменение Вторник, 05 ноября 2019 13:11\nWe are the World evehts,\nДругие материалы в этой категории: « ГIолилазул субкультураби\tКумек хIажатал лъимал »\n16:47, 21 января 2021, 101\n16:41, 21 января 2021, 95


Жибго жинцаго кваназабулеб «жанавар»\nШималияб Кавказалда гIадатияб иш буго республикабазда гьоркьор ва жалго республикабазда жанир ярагъгун кодоб полициялъул чIовудабакIал рукIин. Регионалъул республикабазул нухмалъияз хIинкъигьечIолъи цIуниялъул мурадалда рарал бакIал ругин гьелин бичIизабуниги гIадатиял гIадамазда гьезулъ бихьулеб буго хIинкъигьечIолъи цIуни гуребги цоги батIияб магIнаги.\nШималияб Кавказалъул республикабазда гьоркьорги жалго республикабазда жанирги чIовудабакIазда нухда низам чIезабулеб полициялъул хIалтIухъабиги республикаялде Россиялъул цоги регионаздаса ритIун рачIарал аскариялги цадахъ рукIуна чIун.\nЦIикIкIунисеб нухалда гьел рукIуна шлако-блокал абун лъалел бакIал ралелъур хIалтIизарулел чIахIиял къаналги сверун лъун щула гьарурал бакIал. Республикабазул нухмалъияз гьеб бичIчIизабула хIинкъигьечIолъи цIуниялъул мурадалда рарал бакIаллъун. ГIадамазги нухмалъиялъул гьеб мурад бичIчIун гьезда тIасан щибниги абуларо, щайгурелъул гьезда цо нухалда гуреб бихьараб, хасго Дагъистаналда жалго гьел чIовудабакIазде гьужумал гьарулеб ва гьезда аскIор терактал гьарулел.\nГьеб буго цо рахъ, амма цоги рахъ буго гьеб бакIазда унел рачIунел автомашинаби рачунезухъа гIарац босулеб букIин.\nМасала, щибаб гьединаб бакIалда жиндир юк баччулеб автомашинаги цIун унев мехалда 50-100 гъурущ кьезе кколин бицана Эркенлъи Радиоялъе КАМАЗ автомашиналъул бетIергьан Ражабица. Эфиралде жиндир гьаракь кьезеги разилъичIо гьев.\nГьеб гIарац сундухъ кьезе кколебин гьикъараб мехалда гьес абуна щиб гIилла батунги жидехъа гьеб босичIого толарин, гьединлъидал гьел "рикIаризаричIого" жидеца рачIинахъего бегьулин гьенир чIаразухъе гьебан. Ражабил рагIабазда рекъон, гьединаб буго ахIвал-хIал, масала, Дагъистаналда.\nГьебго заманаялда Дагъистаналдаса юк баччулеб автомашинаялъул цоги бетIергьан ИсмагIилица абуна жидер нухда букIунеб полициялъулгун яги чIовудабакIазда рукIунел низам цIунулелгун киналгIаги проблемаби гьечIин жал киналго ругин цоцазда лъалел чагIийин.\nИсмагIил: «Нижер гьаниб кинабго лъик1 буго. Гьанир киналго нилъерго чаг1и руго, кинал рук1аниги прблемабиги нижер гьеч1о».\nДагъистан бахун унагоги чIовудабакIазда жидеца гIарацги кьезе кколарин, бицинегIанасел проблемабиги гьенир рукIунарин абуна Хасавюрталдаса Пятигорскаялде автобусалда гIадамал раччулев Тимирица.\nТимир: «Нижер киналниги проблемаби рукIунаро гьел чIовудабакIазда. Гьенир гIарац тIалаб гьабулел чагIиги рукIунаро. Дагъистаналъулгун Чачаназул гъорхъода автобусалда рекIаразул паспортал ракIарула, гьезул халги гьабун унаха. Цебе букIана нижер проблема, автобус бахъунгицин букIана нижехъа гьелда жанир гIадамал гъодорчIезе бакIал гьечIинги абун. Нахъисел бакIалги рахъугн нижеца гьенир нухда свакарал гIадамал региледухъ къачIан рукIана. Гьедин бегьуларин абун бахъун букIана гьеб нижехъа. Хадуб, полициялъул тIалабалда рекъон нижеца гьеб къачIан хадуб тIадбуссинабунаха».\nАмма Хасавюрталдаса автобусалда рекIун анкь цеве Пятигорскаялде ун вукIарав ГIалица бицана жал рекIараб автобус бачунес щибаб чIовудабакIалда 100-100 гъурущ кьунин.\nГIали: «Хасавюрталдаса Пятигорскаялде унеб нухда бугеб щибаб чIовудабакIалда кьуна нижер автобус бачунес нус-нус гъурущ. Нижеда гьединаб чIовудабакI анцIгониги дандчIванги батула. Чачаназул Герзель кьо бахараб бакIалда хал гьабула рекIаразул паспортазул. Гьеб халгьабулесеги кьуна гьес 100 гъурущ. Цо-цо мехалда автобусалъуса къватIивегиин вахъинчIого бихьиларедухъ сунда букIаниги гьоркьобги лъун гордухъанго бегьулаан гьес гIарац. Цо къойида жанибин абуни Дагъистан бахун унеб батула 50 автобус, гьедигIанго нахъеги рачIинарищха».\nЧачаналъа юк баччулеб автомашинаялъул хважаин МухIамадица бицана Эркенлъи Радиоялъе жинца киб кигIан кьезе кколебали. Цониги цебетIураб улкаялда Россиялда гIадин жидерго низам цIунулез жиндирго халкъ инжит гьабулареб батилин рикIкIунеб буго гьес.\nМухIамад: «Моздокалда бугеб кьода тIасан автомашина бачаралъухъ кьезе ккола 50 гъурущ. Чачаназул гъорхъода бугеб Октябрьский абулеб чIовудабакIалда кьезе ккола 100 гъурущ. Гьенисан махх-къач босулеб бугони, автомашинаялъул бакIлъиялде балагьун кьезе ккола 5000-6000 гъурущ. Гьенисан атомияб ракетагицин кIола босизе гIарац кьолеб бугони. Масала дида кIола картошкаялда гъоркь рахчун автоматал яги цогидаб ярагъ босизе, гьеб чIовудабакIалда 100 гъурущги кьун. Европаялъул цониги улкаялда яги цоги бакIалда цебетIураб улкаялда гьечIо Россиялда гIадин цо улкаялда жанир гьебгощинал чIовудабакIалги, гьедин инжит гьаруларо гIадатиял гIадамалги».\nЧачаназул Братское абулеб росулъа Русланил пикруялда гьел киналго чIовудабакIал руго тIалъиялъе гьездаса жо щолеб букIиналъ гьенир ран ва ккун ругел бакIал.\nРуслан: «Дуца гъорхъодасан цоги республикаялде махх босулеб бугони, кьезе ккола 5000 гъурущ. Сали яги цоги бакIал раялъулъ хIажалъулеб къайи бугони кьезе ккола 100 гъурущ. Гьел чIовудабакIал тIалъиял гьенир тезе гьечIо гьениса жидее щолб жо гьечIони. Гьеб буго тIалъиялда ругел гIадамал кваназарулеб бакI. Нижеени гьезул хIажалъи щиб букIинеб».\n18 гIасруялъул авалалда Россиялдаса унеб ва Россиялде бачIунеб къайиялъухъ магъало бакIаризелъун кумурукханаби ай таможенияб хъулухъ гьабурав Петр тIоцевесесухъе гьенир хIалтIулел гIадамазе харж къваригIун бугин гIарзалъе рачIараб мехалда «Гьеб жанавар жибго жинцаго кваназабизе ккола»-ян абун букIарабин къираласин хъвалеб буго цо-цо тарихиял тIахьазда. 21 гIасруялдаги Петр тIоцевесес малъараб гьабулеб бугин Дагъистаналдайин рикIкIунеб буго Хасавюрталдаса ГIалица.\nДагъистаналъул жанисел ишазул министерлъиялъул баяназда рекъон, араб соналда автомашинаби рачунезухъа рищватал росаралъухъ тамихI гьабун буго нухда низам чIезабулеб хъулухъалъул 12 хIалтIухъанасе. Цересел соназ гьединаб хIужа лъагIалие цо-кIиго гурони букIун гьечIо.\nКир ругел ракIбацIадал нухлул полициялъулал?


(«МухIаммад авараг» гьумералдаса гьанибе буссинабуна)\n«Гьев вукІана гьоркьохъеб лагаялъул: халатав гурев, къокъав гурев. Гьумералъул букІана гвангъараб кьер, цІакъго хъахІабги гуреб, тІогьилабги гуреб, берал — чІегІерал, расал — ризал, кунчІулел, цІакъ берцинал. Гьумер берцин гьбун букІана магжица. Халатал расал кІигъажаде щварал рукІана. Гьелъул кьер букІана чІегІераб… Гьесул рилълъин букІана тІадагьаб, гали тІамураб щинахъе кколаан гьев ракьалдаса ватІалъулев вугоян. Кинго гьесул рилълъиналъулъ букІинчІо чІухІи. Гьесул гьурмада букІана рокьи, хинлъи, лъикІлъи жиндаса бер босизе кІолареб. Ракъарал гІадамал гьесухъ ралагьидал гьезда гьебсагІатго квен кІочолаан. Гьесда аскІоре къварилъиялда ругел ккейдал, гьезда жодорго къварилъаби кІочонаан, гьесул тІабигІаталъул берцинлъиялъ ва каламалъул бигьалъиялъ хІайранги гьарун. Гьев вихьаралщинал якъинго рукІана, кидаго цебеги хадубги, гьесулгун гІадин кІалъай гьуинав чи жодода вихьичІоян. Гьесул мегІер букІана битІараб, цаби рукІана цоцадаса батІа тІурал, (берцинал). Зама-заманаялдасан гьесул ботІрол расал кІигъажаде риччан рачІунаан ва цо-цо мехалъ гьес гьел ругьунаан кІиго яги ункъго гъалги гьабун. 62 сонил гІумруялде вахиндал гьесул букІинчІо хъахІаб рас…»Страница Халип:Цитата лӀугӀи/styles.css не имеет содержания.\nПоследний раз редактировалась 21 декембер 2021 в 18:24


Ибрагьимица хIалтIи чIаголъизабуна\nРайоналда гIумру гьабун ругел гIадамазул къадаралъухъ балагьун биччала больницаялъе ФОМСалъ гIарац\nШамил райбольницаялъул бетIерав тохтурлъун Халилов Ибрагьим тIамуралдаса жеги лъагIелцин сверичIо. Амма къокъабго заманалда жаниб гьесухъа бажарана гьенир гIемерал хиса-басиял гьарун. Гьес гьабураб ва гьабизе бугеб хIалтIулги бицун, нижер мухбир Сайпула ГьитIинамухIамадовас гьесулгун гьабураб гара-чIвари бахъулеб буго гьаниб гъоркьехун.\n- Ибрагьим, мун гьаб хIалтIуде вачIиналъе гIилла щиб ккараб?\n- Танка Ибрагьимов министрлъун вугеб мехалъ, дидаги гьикъичIого, гьабун батана хIукму дун Гьидалъ участкаялъул больницаялде бетIерав тохтурлъун витIизе. Гьесдаги гьеб жамагIаталъ гьарун букIун буго. Гьедин ТIидив хIалтIулев вукIарав дун цIияв министрас гьаниве витIана.\n- Мун хIалтIуде лъугьаралдаса гIемер заман инчIониги, бихьулеб буго больницаялда чIаголъи лъугьинабизе дуца бахъулеб бугеб хIаракат. Сундаса хIалтIи байбихьараб, щиб гьабизе кIвараб ва хадубккун сунде кIвар кьезе бугеб?\n- ВачIун мех балелдего, байбихьана батIи-батIиял идарабаздаса халгьабулел чагIи рачIине. Гьез тIалаб гьабулеб жоги буго законалда рекъон хIалтIи. Къокъабго заманалда жаниб щвана росабазул ФАПазде, амбулаториязде, больницабазде. Киса-кибего гьабуна инвентаризация, балагьана гIолареб жо щиб бугебали. КIвар кьуна лъималазул диспансеризация гьабиялде. Росабалъе инеги, цIиял стандартазда рекъон хIалтIи тIалаб гьабизеги гIуцIана тохтурзаби-специалистазул кIиго бригада. Районалъул больницаялда лъималазул отделениялда гьабуна капиталияб ремонт. ТIаде росана гIоларого рукIарал специалистал. Гьел жеги росизеги руго. РакIалда буго гьоркьохъел медхIалтIухъабазул аттестация гьабизе, кIвар кьолеб буго, МФЦялъул ресаздаса пайдаги босун, тохтурзабазухъе унтарал цереккунго иргаялда цIарги хъван рачIунеб къагIида гьабизеги.\n- ХIалтIи лъугьине ккани, хIажалъула санагIатал шартIал, тIадкъараб иш тIубалеб коллектив, щулияб материалиябгун техникияб база. Гьеб рахъ кинха бугеб?\n- Материалиябгун техникияб база хIажат буго цIигьабизе. Коллектив лъикIаб буго, амма тIадкъалел ишал гIемерлъун руго. Дирго хIалтIул график босани, дица медхIалтIухъаби тун, гIадамал къабул гьаризе чIезабун буго хасаб заман, ай къад сагIат 2-ялдаса хадуб. Амма гьел гIемерлъиялъ жеги заман халатбахъинабизе ккола. Кадрабазул бицани, хIажат руго кардиологгун терапевт. Жакъа хIалтIулел тохтурзабиги руго ригь арал.\n- Шамил райбольницаялъ къабул гьарулаан мадугьалихъ ругел районаздасаги унтарал. Гьезие кумек гьабизеги гьел сах гьаризеги квалквал бугищ?\n- Хехаб кумек гьабизе щибго квалквал гьечIо. Амма гьанир регун сахгьаризе ккани, унтарасухъ букIине ккола гьес гIумру гьабулеб районалъул больницаялъул бетIерав тохтурас мугьруги чIвараб, гъолбасги гьабураб кагъат. Яги, гIарзаги, паспортги, полисги росун, цоги районалъул чи вачIине ккола, гьаб соналъ жиндие медицинаялъулаб хъулухъ гьабейин гьанибиланги абун. Районалда ругезул къадаралъухъ балагьунлъидалха ФОМСалъ гIарац биччалеб. Чанго районалде унеб нухда бугеб бакI букIиналъ, Шамил районалъул больницаялда буго компьютерияб томографги. Гьелде хIажалъи ккаралги гьанире рачIине бегьула.\n- Ибрагьим, жакъа районалда гьечIо эпидстанцияги, тохтурзабазе бичIчIикьеялъулаб хIалтIи гьабизе хIалтIуларо бакIалъулаб телевидениеги. Профилактикиял хIалтIабазул, профпрививкабазул иш кинха бугеб?\n- Профпрививкабазул иш лъикI букIинчIо. Гьебги гIадлуялде бачине кIвана медхIалтIухъабаз школазда, мажгитазда, росабалъ гIемераб хIалтIи гьабун хадуб. Руго росун хасал термоконтейнералги. Щибаб бригадаялда цадахъ росабалъе уна райэпидемиологги. Цогидал районазда гьечIеб, амма нижер бугеб жо ккола 1000 тиражгун щибаб моцIалъ къватIибе биччалеб, унтабаздаса цIуниялъулги, кванилги, рукIа-рахъиналъулги хIакъалъулъ гIемерал пайдаял макъалаби рахъулеб ва щибаб идараялде, щибаб росулъе щвезабулеб «Сахаб гIумруялъе гIоло» абураб газетаги. Гьенисан кIалъала тохтурзаби-специалисталги, бицуна халкъияб медицинаялъул хIакъалъулъги, гьарула пайдаял малъа-хъваялги.\n- Районалда гIумру гьабун вугев чи рикIкIун биччала больницаялъе ФОМСалъ гIарац. Гьезго кьолеб буго планги, цадахъго гьеб тIубайги тIалаб гьабулеб буго…\n- ФОМСалъ гIарац биччала гIадамазул къадаралде балагьун. ФОМСалъул базаялда вуго 18 азарго чи, статуправлениялъул баяналда рекъон – 29 азарго чи. Гьез биччараб гIарцул 80 процент уна хIалтIухъабазе харжал кьезе. ХутIараб 20 процент - дараби ва квен-тIех босизе. Дун хIалтIуде лъугьараб мехалда, больницаялда хадуб батана 14 млн гъуруш налъи. Жакъа гьелъул къадар ккезабизе кIвана 9 млн гъуршиде. Планги нижеца 100 проценталъ тIубала.\n- Райадминистрациялъ, СахлъицIуниялъул министерствоялъ кумек гьабулищ?\n- КъваригIел ккараб дандбала, гьикъула. Районалъул бетIерасги цIехола хIажатаб, гIолареб жо. Гьес министерствоялде заявкаги кьуна хехал кумекалъул машинаби тIалаб гьабунги. Минздравалъул коллегиялдеги вачIун, гьесго лъазабуна районалде хIалтIизе рачIунел тохтурзабазе ракьул участкабиги кьелин, ясли-ахалде лъималги росизарилин, рес бугел бигьалъабиги гьарилин. Хирургиялъул корпусалъул жеги «зеленка» гьабун гьечIо. Гьелъиеги кумек гьабилин абуна. Росдал магIишаталъул министерствоялъ районалда бан буго 3 ФАП. Гьелин абуни жеги балансалде кьун гьечIо. Гьелъиеги кумек гьабулеб буго. Министерствоялъги кумек гьабиларищха. КъваригIанщинахъе ахIула гьениса специалистал. Нижер хIалтIуе лъикIаб къиматги кьолеб буго. Исана августалда гьаниб тIобитIизе буго министерствоялъул коллегияги.\n- Ибрагьим, ахиралдаги, щиб абилеб газета цIалулезда?\n- РацIцIалъи цIунейилан абила. Рищни-къул балеб буго кIкIалабахъе ва гьебги кколеб буго нилъеца гьекъолеб лъелъе. Хадубги абила, лъималазе прививкаби гьаричIого тоге, диспансерияб халгьабизе тохтурзабазухъе рачIине кIвахIаллъуге. Цо-цоязул ратулел руго басриял полисал, гьелги хисе. Районалда руго гIемерал инвалидал. Гьезие рукIуна рихьизарурал дарабиги. Амма гIемерисез гьезул бакIалда гIарац босулеб буго. Исана гIемераб гIарац биччан буго инвалидазе кьолел дараби росизе. Инвалидазе хIажатал дараби щвезе ккани, тохтурзабазухъеги рачIун, лъазабизе ккола заявка кьезе букIине.\nПрочитано 345 раз\tПоследнее изменение Понедельник, 25 марта 2019 10:34\nДругие материалы в этой категории: « Тохтурасул малъа-хъвай\tБацIцIадаб лъим - ургьисалабазе дару »


УВАЖАЕМЫЕ ЖЕНЩИНЫ, ДЕВУШКИ С 8 МАРТА.\nОчки : 5257\nТема: УВАЖАЕМЫЕ ЖЕНЩИНЫ, ДЕВУШКИ С 8 МАРТА. Чт 07 Мар 2013, 10:32\nДОРОГИЕ ЖЕНЩИНЫ, ПОЗДРАВЛЯЮ ВАС С ПРАЗДНИКОМ ВЕСНЫ, С ЖЕНСКИМ ДНЕМ, С ЗАМЕЧАТЕЛЬНЫМ 8 МАРТА.\nТема: Re: УВАЖАЕМЫЕ ЖЕНЩИНЫ, ДЕВУШКИ С 8 МАРТА. Чт 07 Мар 2013, 17:40\nТема: Re: УВАЖАЕМЫЕ ЖЕНЩИНЫ, ДЕВУШКИ С 8 МАРТА. Чт 07 Мар 2013, 23:34\nТема: Re: УВАЖАЕМЫЕ ЖЕНЩИНЫ, ДЕВУШКИ С 8 МАРТА.